ΕΝΩΣΗ ΟΙΚΟΝΟΜΟΛΟΓΩΝ ΕΚΠΑΙΔΕΥΤΙΚΩΝ Δ.Ε. ΜΑΚΕΔΟΝΙΑΣ - ΘΡΑΚΗΣ: 2013\nΗ ΕΟΕΔΕ Μακεδονίας - Θράκης εύχεται σε όλους καλή χρονιά, με υγεία και οικογενειακή θαλπωρή.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 8:28 μ.μ. 0 σχόλια\n2014 - Ελληνική Προεδρία της Ε.Ε.\nΗ Ελλάδα αναμβάνει από 1/1/2014 την Προεδρία της Ε.Ε. Στον παρακάτω σύνδεσμο, δείτε το επίσημο site της Ελληνικής Προεδρίας του Συμβουλίου της Ευρωπαϊκής Ένωσης:\nΕπίσημη ιστοσελίδα Ελληνικής Προεδρίας\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 6:39 μ.μ. 0 σχόλια\nFREELANCING Το νέο μοντέλο εργασίας που αποτελεί(;) απάντηση στην κρίση\nΣε νέο μοντέλο εργασίας μετατρέπεται τα τελευταία χρόνια η αυταπασχόληση (ή «freelancing», όπως το αποκαλούν οι νεότεροι, αλλά και όσοι έχουν ζήσει στο εξωτερικό), αφού σε περιόδους κρίσης -με τις επιχειρηματικές ευκαιρίες να εκλείπουν και τις θέσεις εργασίας να περιορίζονται- οι καινοτόμες ιδέες και οι επιχειρηματικές πρωτοβουλίες παίρνουν επάξια τη θέση τους.Το ηλεκτρονικό εμπόριο είναι ένας από τους πλέον χαρακτηριστικούς τομείς, όπου η αυταπασχόληση βρίσκει εφαρμογή: πέραν του e-commerce, ωστόσο, έχει καταφέρει να προσελκύει νέους ανθρώπους με πρωτοπόρες ιδέες και διορατικότητα, γνώστες της τεχνολογίας, ταλαντούχους γραφιάδες και γενικότερα όλους όσοι είναι ικανοί να προσφέρουν τις επαγγελματικές τους υπηρεσίες σε έναν ήδη ανταγωνιστικό χώρο -με κυρίαρχο όπλο τη γνώση και τη φαντασία-, μεταβάλλοντας τις «παραδοσιακές» συνθήκες εργασίας.\nΟ Γιώργος Κετσιακίδης ασχολείται με την ανάπτυξη 3D γραφικών για ηλεκτρονικά παιχνίδια. Εδώ και μερικά χρόνια συνεργάζεται με την εταιρεία Playcompass Entertainment, η οποία ειδικεύεται στον σχεδιασμό και στην ανάπτυξη εφαρμογών για φορητές συσκευές: «Η συνεργασία μας στηρίζεται κατά βάση σε δύο επίπεδα: το πρώτο είναι η ανάπτυξη 3D γραφικών για ηλεκτρονικά παιχνίδια, όπως για παράδειγμα το Nebulocity, στο οποίο είχα πρωταρχικό λόγο στον σχεδιασμό των γραφικών. Το 2008 η Playcompass βραβεύτηκε με δύο πρώτα βραβεία στον πανευρωπαϊκό διαγωνισμό σοβαρών παιχνιδιών τού προγράμματος LUDUS. Το ένα ήταν το Nebulosity και το άλλο το Ladybug's Box. Κατά καιρούς, έχω κάνει και αρκετά διαφημιστικά σποτάκια για διάφορα παιχνίδια τους, όπως το Touch and match και το πολύ δημοφιλές παιχνίδι iSouvlaki.\n.»Το δεύτερο επίπεδο συνεργασίας μου με την εταιρεία έχει να κάνει με το κομμάτι της διαδραστικής τηλεόρασης, που αποτελεί τομέα εξειδίκευσης τής Playcompass. Τον προηγούμενο χρόνο δουλέψαμε σ’ ένα πρωτοποριακό project, το οποίο θα κυκλοφορήσει μέσα στο 2014, για την πλατφόρμα iOS», εξηγεί, μιλώντας στη «ΜτΚ», ο κ. Κετσιακίδης.\nΠαρότι στην Ελλάδα γίνονται αξιόλογες προσπάθειες για τη δημιουργία λογισμικού, «ο τομέας των ηλεκτρονικών παιχνιδιών στην Ελλάδα δεν είναι ιδιαίτερα ανεπτυγμένος, καθώς το ελληνικό κοινό είναι αρκετά μικρό και δεν μπορεί να στηρίξει από μόνο του πρωτοβουλίες του χώρου», όπως εκτιμά ο κ. Κετσιακίδης. Παρά ταύτα, η Playcompass έχει βγάλει κατά καιρούς παιχνίδια που απευθύνονται μόνο στο ελληνικό ή μόνο στο διεθνές κοινό. Ήδη, αποτελεί έναν από τους κορυφαίους σχεδιαστές παιχνιδιών για φορητές συσκευές στην Ελλάδα, ενώ σε δύο εβδομάδες θα κυκλοφορήσει το παιχνίδι Sugar Roll, το οποίο θα διανέμεται από έναν από τους μεγαλύτερους διανομείς ηλεκτρονικών παιχνιδιών παγκοσμίως, με τις ελπίδες για ικανό αριθμό downloads να είναι πολλές. Το παιχνίδι σχεδιάστηκε για την πλατφόρμα iOS -και, συγκεκριμένα, για το iPhone.\nΑΡΙΣΤΗ ΔΟΥΛΕΙΑ, ΜΕΙΩΜΕΝΕΣ ΑΠΟΛΑΒΕΣ...\nΣε ό,τι αφορά τις οικονομικές απολαβές που μπορεί να προσφέρει η αυταπασχόληση στον συγκεκριμένο χώρο, ο κ. Κετσιακίδης διευκρινίζει ότι, για το μέγεθος της δουλειάς, δεν είναι και πολύ μεγάλες: «Σε κάθε περίπτωση, πάντως, είναι σημαντικό για κάποιον που βρίσκεται στον χώρο να αγαπά πραγματικά αυτό που κάνει», υποστηρίζει. «Αν δεν σου αρέσει αυτού του είδους η δουλειά, καλύτερα να ψάξεις κάτι άλλο. Ο προγραμματισμός δεν είναι κάτι που μπορούν να κάνουν όλοι -και είναι ακόμη λιγότεροι εκείνοι που μπορούν να το κάνουν καλά. Αν δεν σου αρέσει πραγματικά το αντικείμενο, σίγουρα θα αποτύχεις. Το ίδιο ισχύει και για το games design...Βέβαια, γι’ αυτούς που πραγματικά γνωρίζουν το αντικείμενο υπάρχουν αρκετές δουλειές στο εξωτερικό, όπου δεν τους νοιάζει τόσο το πτυχίο όσο το portfolio. Κάτι θα ξέρουν...».\nΚι όμως υπάρχουν κλάδοι που δίνουν δουλειά ακόμη και εν μέσω κρίσης\nΗ εξωστρέφεια (από την άποψη της εξαγωγικής δραστηριότητας) μπορεί να αποτελέσει το «κλειδί» στη μάχη κατά της ανεργίας, όπως αποδεικνύει μία σειρά από επαγγελματικούς κλάδους της ελληνικής οικονομίας. Προς επίρρωση αυτής της άποψης έρχονται τα στοιχεία της εθνικής στατιστικής αρχής (ΕΛΣΤΑΤ), αλλά και της «Εργάνης» του υπουργείου Εργασίας, που δείχνουν μεταβολή στη ροή της μισθωτής απασχόλησης επί τα βελτίω σε σχέση με πέρσι, τουλάχιστον σε ορισμένους κλάδους. Έτσι, παρά το γεγονός ότι η ανεργία παραμένει σε ιστορικά υψηλά (εικόνα την οποία δεν αλλάζει η ανακοίνωση για υποχώρηση του ποσοστού της στο 27%, κατά το τρίτο τρίμηνο του 2013), ο αριθμός των εργαζομένων αυξάνεται σε συγκεκριμένους κλάδους της οικονομίας, αφήνοντας ελπίδες για μερική ανάσχεση της ανεργίας -και, συνεπακόλουθα, της ύφεσης.\nΟΙ ΚΛΑΔΟΙ ΟΠΟΥ «ΑΝΟΙΞΑΝ» ΔΟΥΛΕΙΕΣ\nΣυγκεκριμένα, σύμφωνα με την ΕΛΣΤΑΤ, εκτιμάται ότι ο αριθμός των εργαζομένων αυξήθηκε:\n1. Στη βιομηχανία τροφίμων κατά 12.180 άτομα (από 96.587 στα 108.767 άτομα), με ποσοστιαία αύξηση των θέσεων εργασίας κατά 12,6%. Σε σύγκριση με το τρίτο τρίμηνο του 2008, η απασχόληση στον κλάδο το ίδιο τρίμηνο του 2013 ήταν μειωμένη κατά 0,9%.\n2. Στη βιομηχανία ποτών κατά 261 άτομα (από 9.064 στα 9.325 άτομα), με ποσοστιαία αύξηση των θέσεων εργασίας κατά 2,9%. Σε σύγκριση με το τρίτο τρίμηνο του 2008, η απασχόληση στον κλάδο το ίδιο τρίμηνο του 2013 ήταν μειωμένη κατά 19,7%.\n3. Στη βιομηχανία λοιπών μεταποιητικών δραστηριοτήτων-μη υπαγόμενων σε άλλον κλάδο κατά 1.809 άτομα (από 8.569 στα 10.378 άτομα), με ποσοστιαία αύξηση των θέσεων εργασίας κατά 21,1%. Σε σύγκριση με το τρίτο τρίμηνο του 2008, η απασχόληση στον κλάδο το ίδιο τρίμηνο του 2013 ήταν μειωμένη κατά 30,8%.\n4. Στη βιομηχανία κλωστοϋφαντουργικών υλών κατά 1.805 άτομα (από 6.030 στα 7.835 άτομα), με ποσοστιαία αύξηση των θέσεων εργασίας κατά 29,9%. Σε σύγκριση με το τρίτο τρίμηνο του 2008, η απασχόληση στον κλάδο το ίδιο τρίμηνο του 2013 ήταν μειωμένη κατά 53,3%.\n5. Στη βιομηχανία επισκευής και εγκατάστασης μηχανών κατά 1.040 άτομα (από 10.594 στα 11.634 άτομα), με ποσοστιαία αύξηση των θέσεων εργασίας κατά 9,8%. Σε σύγκριση με το τρίτο τρίμηνο του 2008, η απασχόληση στον κλάδο το ίδιο τρίμηνο του 2013 ήταν μειωμένη κατά 12,6%.\n6. Στη βιομηχανία πλαστικών κατά 2.285 άτομα (από 10.643 στα 12.928 άτομα), με ποσοστιαία αύξηση των θέσεων εργασίας κατά 21,5%. Σε σύγκριση με το τρίτο τρίμηνο του 2008, η απασχόληση στον κλάδο το ίδιο τρίμηνο του 2013 ήταν μειωμένη κατά 10,7%.\n7. Στη βιομηχανία δέρματος και υπόδησης κατά 1.214 άτομα (από 2.422 στα 3.636 άτομα), με ποσοστιαία αύξηση των θέσεων εργασίας κατά 50,1%. Σε σύγκριση με το τρίτο τρίμηνο του 2008, η απασχόληση στον κλάδο το ίδιο τρίμηνο του 2013 ήταν μειωμένη κατά 46,3%.\n8. Στη βιομηχανία εκτυπώσεων και αναπαραγωγής προεγγεγραμμένων μέσων κατά 881 άτομα (από 15.595 στα 16.476 άτομα), με ποσοστιαία αύξηση των θέσεων εργασίας κατά 5,6%. Σε σύγκριση με το τρίτο τρίμηνο του 2008, η απασχόληση στον κλάδο το ίδιο τρίμηνο του 2013 ήταν μειωμένη κατά 59,2%.\n9. Στη βιομηχανία βασικών μετάλλων κατά 1.117 άτομα (από 18.846 στα 19.963 άτομα), με ποσοστιαία αύξηση των θέσεων εργασίας κατά 5,9%. Σε σύγκριση με το τρίτο τρίμηνο του 2008, η απασχόληση στον κλάδο το ίδιο τρίμηνο του 2013 ήταν μειωμένη κατά 7,9%.\nΑΠΑΣΧΟΛΗΣΗ Πρώτη αύξηση από το 2008\nΣημειωτέον πως είναι η πρώτη φορά, από το 2008 που παρατηρείται αύξηση της απασχόλησης σε κλάδους που καλύπτουν περισσότερες από τις μισές θέσεις εργασίας του τομέα.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 10:57 μ.μ. 0 σχόλια\nΔίκτυο ΜΕΝΩΝ - Πρόγραμμα για τη Σχολική Καινοτομία - 2013-14\nΟ Ευρωπαϊκός Όμιλος “MENON Network” (www.menon.org.gr), αξιοποιώντας τα αποτελέσματα του Δικτύου Σχολικής Καινοτομίας (της Μορφωτικής Πρωτοβουλίας, www.protovoulia.org), συνεχίζει και κατά το τρέχον σχολικό έτος (2013-14) το «Πρόγραμμα για τη Σχολική Καινοτομία», στο οποίο μπορούν να συμμετέχουν Σχολεία Πρωτοβάθμιας και Δευτεροβάθμιας Εκπαίδευσης, καθώς και μεμονωμένοι εκπαιδευτικοί που εμπλέκονται σε καινοτόμα εκπαιδευτικά προγράμματα και δραστηριότητες σε εθνικό και ευρωπαϊκό επίπεδο.\nΓια περισσότερες πληροφορίες οι εκπαιδευτικοί, οι διευθυντές των σχολικών μονάδων, αλλά και όσα στελέχη της εκπαίδευσης ενδιαφέρονται, μπορούν να επισκεφθούν την ιστοσελίδα www.innovation.edu.gr όπου έχουν τη δυνατότητα εγγραφής στο εν λόγω Πρόγραμμα. Επιπλέον, μπορούν να επικοινωνήσουν με το γραφείο του “MENON Network” στην Ελλάδα μέσω “email”, στην ηλεκτρονική διεύθυνση info@innovation.edu.gr, καθώς και στο τηλέφωνο 210-6444030.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 8:16 μ.μ. 0 σχόλια\nΟ φόβος της αποτυχίας στην ίδρυση επιχειρήσεων\nΣτη Γερμανία η χρεοκοπία ενός επαγγελματία εκλαμβάνεται συνήθως ως προσωπική αποτυχία. Υπό το φόβο μιας μελλοντικής αποτυχίας μάλιστα πολλοί είναι οι Γερμανοί που δηλώνουν ότι δεν θα άνοιγαν ποτέ τη δική τους επιχείρηση.\nΣυγκεκριμένα το ήμισυ των Γερμανών μεταξύ 18 και 64 ετών δηλώνει ότι δεν θα ίδρυε ποτέ δική του επιχείρηση, από φόβο μήπως αποτύχουν. Στις ΗΠΑ, αντίθετα, το αντίστοιχο ποσοστό βρίσκεται μόλις στο 37 %, σύμφωνα με το Global Entrepreneur Monitor 2012. «Τα στοιχεία αυτά δείχνουν ότι στη Γερμανία είναι βαθιά ριζωμένος ο φόβος της επαγγελματικής αποτυχίας και αυτό αποτρέπει πολλούς ανθρώπους από το να ανοίξουν τη δική τους επιχείρηση», εξηγεί ο Άρνε Φορντερβουλμπέκε, ένας από τους συντάκτες της έκθεσης για τη Γερμανία. Το 2012 μόλις 775.000 άνθρωποι επέλεξαν να γίνουν ελεύθεροι επαγγελματίες στη Γερμανία. Το 2002 ο αντίστοιχος αριθμός ήταν διπλάσιος.\nΈνας από αυτούς που τόλμησαν αυτό το βήμα τα τελευταία χρόνια είναι ο Μάτι Νίμπελσουτς. Το 2008 ίδρυσε την startup επιχείρηση Myparfum.de. Η επιχειρηματική του ιδέα: οι καταναλωτές μπορούν να συνθέσουν τα δικά τους αρώματα και να τα παραγγείλουν ηλεκτρονικά. Οι αρχικά μία-δύο παραγγελίες έγιναν γρήγορα δεκάδες και πέρσι τα Χριστούγεννα η επιχείρηση έφτασε στο σημείο να μετρά καθημερινά έως και 500 παραγγελίες. Ο αριθμός των υπαλλήλων έφτασε τα 60 άτομα, ενώ ακολούθησαν και πολυδάπανες τηλεοπτικές διαφημίσεις. Αρχές του 2013 όμως οι παραγγελίες άρχισαν να λιγοστεύουν. «Αντί να δεκαπλασιάσουμε το τζίρο, εμείς θέλαμε ανάπτυξη 1.000 %. Τα κόστη αυξήθηκαν, ο τζίρος όμως δυστυχώς όχι», λέει ο 27χρονος, και συμπληρώνει: «Παρεκτραπήκαμε». Το Δεκέμβριο απολύθηκαν οι πρώτοι 25 εργαζόμενοι, τον Μάρτιο η επιχείρηση κήρυξε πτώχευση.\nΟ Μάτι Νίμπελσουτς είχε σκεφτεί καταρχήν να εγκαταλείψει τη Γερμανία και να μεταναστεύσει στο εξωτερικό. Με την οικονομική βοήθεια του αδερφού του όμως κατάφερε τελικά να βγάλει την επιχείρηση από τη διαδικασία πτώχευσης. Σήμερα τη διευθύνει μαζί με τον αδερφό του ενώ απασχολούν και 10 άτομα. Οι στόχοι έχουν γίνει πλέον πιο ρεαλιστικοί: ο στόχος της ανάπτυξης έχει οριστεί στο 20 %. Πέρα από το ηλεκτρονικό εμπόριο, ο νεαρός επιχειρηματίες άνοιξε και ένα μικρό κατάστημα στο κέντρο του Βερολίνου.\n«Η αποτυχία είναι η ευκαιρία για μια νέα αρχή. Γενικά στη Γερμανία η αποτυχία είναι κόκκινο πανί. Άνθρωποι που αποτυγχάνουν στιγματίζονται», λέει ο νεαρός. Ο Σύνδεσμος Γερμανών Ψυχολόγων που πραγματοποίησε σχετική έρευνα το 2010, επιβεβαιώνει του λόγου το αληθές. «Στη Γερμανία η επαγγελματική αποτυχία θεωρείται ντροπή και συνοδεύεται από ένα στίγμα διαρκείας», λέει χαρακτηριστικά ο Τόρντις Μπέτλεεμ, ένας από τους συντάκτες της έκθεσης.\nΓια τον Κάρστεν Φος η επιτυχία ήταν πάντα σχεδόν κάτι δεδομένο. Μετά το σχολείο ολοκλήρωσε γρήγορα και με επιτυχία της οικονομικές του σπουδές και ήδη στα 25 του ανέλαβε την διεύθυνση μάρκετινγκ σε μια μεγάλη επιχείρηση μόδας. Εργαζόταν έως και 90 ώρες την εβδομάδα, ενώ 200 μέρες το χρόνο βρίσκονταν σε επαγγελματικά ταξίδια. Πριν από τρία χρόνια όμως ήρθε η πτώση: burn-out. O νεαρός κλείστηκε στον εαυτό του, και έχασε τα πάντα: τη δουλειά του αλλά και τους φίλους του. «Με ρωτούσαν συχνά, τι κάνεις, όλα καλά; Σε αυτή τη φάση όμως δεν θέλεις βοήθεια ή εγώ δεν την ήθελα, δεν ήθελα επαφές. Είναι ένας συνδυασμός ντροπής και υπερηφάνειας που σε οδηγεί στο να κλειστείς στον εαυτό σου». Όταν άρχισε να καθυστερεί για μήνες την καταβολή του ενοικίου, έχασε και το σπίτι του. Για ένα διάστημα έμεινα κυριολεκτικά στο δρόμο, έχοντας πουλήσει τα πανάκριβα ρούχα που φορούσε άλλοτε. Κάποια στιγμή όμως αποφάσισε να επιστρέψει.\n«Το σκέφθηκα πολύ. Αμέσως κατάλαβα τι δεν ήθελα να κάνω: δεν ήθελα να εργάζομαι άλλο στον τομέα της μόδας, για μια επιχείρηση που στοχεύει στο κέρδος. Όταν όμως μια ζωή ήσουν μάνατζερ, θέλεις να συνεχίσεις να είσαι μάνατζερ. Έτσι αποφάσισε να κάνει μια εξάμηνη μετεκπαίδευση ως ειδικός σύμβουλος για την διάθεση ευρωπαϊκών πόρων. Ο Κάρστεν Φος αποφάσισε να διηγηθεί δημοσίως την περιπέτειά του, καθώς γνωρίζει, όπως λέει, ότι πολλοί άνθρωποι έχουν ζήσει ή ζουν κάτι αντίστοιχο. «Το στρες αφορά και τους νέους. Δεν είναι μόνον οι ηλικιωμένοι που παθαίνουν burn-out. Πολλοί λίγοι όμως μιλούν γι΄ αυτό».\nΈνας σύλλογος βοηθά\nΓι΄ αυτόν ακριβώς το λόγο ο Ατίλα φον Ούνρου αποφάσισε να ιδρύσει έναν σύλλογο που απευθύνεται σε ανθρώπους που έχουν δηλώσει πτώχευση ή βρίσκονται στα πρόθυρα της χρεοκοπίας. Στα πρότυπα των ανώνυμων αλκοολικών, ο σύνδεσμος φέρνει κοντά ανθρώπους που αντιμετωπίζουν τέτοια προβλήματα και όπου μπορούν να ανταλλάξουν απόψεις και εμπειρίες. «Όταν βρίσκεσαι σε δύσκολη οικονομική θέση δεν θέλεις να το παραδεχτείς και να το συζητήσεις. Αυτό όμως αλλάζει, όταν ξαφνικά βρίσκεσαι μαζί με άλλους 20 ανθρώπους όπου διαπιστώνεις ότι και αυτοί έχουν το ίδιο ακριβώς πρόβλημα», λέει ο ιδρυτής του συλλόγου.\nΣτόχος του, όπως λέει, να βοηθήσει προκειμένου να αλλάξει η νοοτροπία στη Γερμανία και να δημιουργήσει μια «κουλτούρα της δεύτερης ευκαιρίας», όπως στη Βρετανία ή στις ΗΠΑ. «Στη Γερμανία το πτωχευτικό δίκαιο προέρχεται από το ποινικό. Η πτυχή της τιμωρίας και της ευθύνης είναι εδώ πιο ριζωμένη από ότι στις αγγλοσαξονικές χώρες. Στόχος μας είναι να σπάσει το ταμπού της αποτυχίας, να το βλέπουμε πια ως κομμάτι της ζωής μας. Μπορείς να κερδίσεις, αλλά και να αποτύχεις. Πρέπει όμως να δοκιμάζεις το καινούργιο ακόμη κι αν υπάρχει κίνδυνος να αποτύχεις, σε διαφορετική περίπτωση δεν μπορείς να καινοτομήσεις».\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 5:52 μ.μ. 0 σχόλια\nΕτικέτες Άρθρα γενικού ενδιαφέροντος, Επιχειρηματικότητα\nΈνα «έντιμο» smartphone\nΜπανάνες, καφές ή τσάι που προέρχονται από δίκαιο τρόπο εμπορίας είναι εδώ και καιρό γνωστά. Και στα κινητά όμως θα κυκλοφορήσει σύντομα το πρώτο προϊόν fair trade.\nΟ Ντέιβ Χάκενς εκνευρίστηκε απίστευτα όταν χάλασε η φωτογραφική του μηχανή και δεν ήταν σε θέση να την επισκευάσει. Το γεγονός αυτό στάθηκε όμως η αφορμή μιας μικρής επανάστασης. Παρατήρησε πως στην μηχανή του είχε χαλάσει ένα πολύ μικρό εξάρτημα το οποίο δεν μπορούσε πια να επιδιορθωθεί. Όλα τα άλλα κομμάτια ήταν γερά και λειτουργούσαν. «Εκείνη τη στιγμή συνειδητοποίησα τι συμβαίνει με τις ηλεκτρονικές συσκευές. Όταν κάτι χαλάει το πετάς. Και τότε σκέφθηκα, τι μπορώ να κάνω για να το αλλάξω;».\nΟ Ντέιβ Χάκενς θέλει στo πλάισιο ερευνών του πανεπιστημίου του Aϊντχόφεν να κατασκευάσει ηλεκτρονικές συσκευές που θα αποτελούνται από πολλά διαφορετικά αυτοτελή κομμάτια, τα οποία θα λειτουργούν. Λίγο-πολύ θα εφαρμόζεται η αρχή που εφαρμόζεται στα παιχνίδια lego. Αυτή του την ιδέα θέλει καταρχάς να την εφαρμόσει σε ένα smartphone.\nO Ντάνιελ Μπάζα, επιστήμονας Πληροφορικής από το Πανεπιστήμιο του Μπίλεφελντ, δεν πιστεύει σε μια τέτοια εφαρμογή. «Ένα τέτοιο τηλέφωνο μπορεί να είναι δυνατόν να κατασκευαστεί, αλλά από τεχνικής πλευράς δεν έχει σημασία. Θα είναι ταχύτερο εάν δεν κάνει κανείς μια τέτοια κατασκευή».\nΕνδιαφέρον από τη Motorola\nΑυτά τα μεμονωμένα κομμάτια απαιτούν πιο μεγάλες διαδρομές σύνδεσης, γεγονός που κάνει τα τηλέφωνα πιο ακριβά. Εκτός αυτού οι συσκευές θα είναι πιο μεγάλες, πιο βαριές και για το λόγο αυτό θα είναι φυσικά και πιο ακριβές.\nΟ Ντέιβ Χάκενς δεν φαίνεται να εντυπωσιάζεται από τέτοιου είδους δηλώσεις. Τον Σεπτέμβριο βρέθηκε στην Ελλάδα για διακοπές και από την παραλία όπου βρισκόταν ανέβασε στο youtube ένα βίντεο με το οποίο εξηγούσε την ιδέα του. Η ανταπόκριση του κόσμου ήταν εντυπωσιακή. Μέσα σε τρεις μήνες το βίντεο είχε πάνω από 18,5 εκατομμύρια κλικ.\n«Αυτό το τηλέφωνο είναι ένα όραμα για μένα και πρέπει να πω πως θέλουμε ένα τέτοιο τηλέφωνο», λέει ο Χάκενς.\nΔεν θα είναι όμως ο ίδιος που θα παράγει μαζικά ένα τέτοιο τηλέφωνο. Ήδη η γνωστή εταιρεία κινητών τηλεφώνων Motorola προσέγγισε τον Χάκενς και σχεδιάζουν μια συνεργασία.\nΟ Γιούργκεν Ρες από την γερμανική περιβαλλοντική οργάνωση Umwelthilfe δεν πιστεύει πως το τηλέφωνο αυτό θα βοηθήσει πραγματικά το περιβάλλον, ωστόσο επιρρίπτει και αυτός στις εταιρείες ότι κατασκευάζουν με τέτοιο τρόπο τα τηλέφωνα, ώστε δύσκολα επισκευάζονται. Όταν θα κυκλοφορήσει το «έντιμο κινητό» θα είναι από τους πρώτους που θα το αγοράσουν, όπως λέει.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 10:09 μ.μ. 0 σχόλια\n"Αρχές Οικονομικής Ανάλυσης" των Γιάνη Βαρουφάκη και Θανάση Μανιάτη\nΣτον παρακάτω σύνδεσμο, μπορείτε να βρείτε το εγχειρίδιο "Αρχές Οικονομικής Ανάλυσης" των Γιάνη Βαρουφάκη (Καθηγητή Οικονομικής Θεωρίας στο Τμήμα Οικονομικών Επιστημών του Πανεπιστημίου Αθηνών) και Θανάση Μανιάτη (Αναπληρωτή Καθηγητή του Τμήματος Οικονομικών Επιστημών του Πανεπιστημίου Αθηνών).\nΕυχαριστούμε θερμά τους δύο Καθηγητές για την παραχώρηση του υλικού (το οποίο μάλιστα προορίζονταν για εκπαιδευτικό εγχειρίδιο στην Δ.Ε.) στην ΕΟΕΔΕ Μακεδονίας - Θράκης. Πιστεύουμε πως θα αποτελέσει χρήσιμο εφόδιο για τους συναδέλφους εκπαιδευτικούς, αφενός ως μέσο για τον εμπλουτισμό της διδασκαλίας των οικονομικών μαθημάτων, αφετέρου ως έναυσμα για εκπόνηση εργασιών (ερευνητικές εργασίες, προγράμματα κ.ά.).\nΘα βρίσκεται σε μόνιμη θέση στη δεξιά στήλη στην νέα ετικέτα "εκπαιδευτικό υλικό από πανεπιστήμια".\nΑρχές Οικονομικής Ανάλυσης\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 7:36 μ.μ. 0 σχόλια\nΕτικέτες Διδακτικές προτάσεις ΑΟΘ, Διδακτικές προτάσεις Αρχών Οικονομίας\nΟι χώρες με τα μεγαλύτερα αποθέματα χρυσού\nΑύξηση των αποθεμάτων χρυσού των κεντρικών τραπεζών κατά 300 τόνους σημειώθηκε τη χρονιά που μας πέρασε, σύμφωνα με νέα έκθεση του Παγκόσμιου Συμβουλίου Χρυσού (World Gold Council), η οποία δόθηκε στη δημοσιότητα.\nΣύμφωνα με τις εκτιμήσεις της έκθεσης, την οποία επικαλείται το iefimerida, το σύνολο των επίσημων παγκόσμιων αποθεμάτων χρυσού μέχρι το μήνα Δεκέμβριο του 2013 έφτασε του 31.913 τόνους.\nΕπιπλέον, στην έκθεση αναφέρονται οι δέκα χώρες που επισήμως κατέχουν τα μεγαλύτερα αποθέματα:\nΠρόσκληση συμμετοχής σε επιστημονικές ημερίδες με θέμα «Διδακτικές προσεγγίσεις στα Οικονομικά μαθήματα του Γενικού και Επαγγελματικού Λυκείου»\nΟ Σύμβουλος των Οικονομολόγων Δρ. Δημήτρης Μυλωνάς απέστειλε το παρακάτω έγγραφο - πρόσκληση στα σχολεία της περιοχής ευθύνης του:\nΗμερίδες για τα Οικονομικά μαθήματα\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 5:05 μ.μ. 0 σχόλια\nΣτις δύο παρακάτω ηλεκτρονικές διευθύνσεις μπορείτε να βρείτε ενδιαφέρον υλικό για οικονομία και διοίκηση:\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 8:35 μ.μ. 0 σχόλια\nΕυρωπαϊκό Πρόγραμμα "Learning EU at Schools"\nΣτο πλαίσιο του Ευρωπαϊκού Προγράμματος "Μαθαίνοντας για την Ευρωπαϊκή Ένωση στο Σχολείο", το οποίο συγχρηματοδοτείται από την ΕΕ και το Πανεπιστήμιο Αθηνών, το Ευρωπαϊκό Κέντρο Αριστείας Jean Monnet του ΕΚΠΑ έχει αναλάβει τη διοργάνωση κύκλου επιμορφωτικών σεμιναρίων για καθηγητές της Δευτεροβάθμιας Εκπαίδευσης αλλά και γενικότερα όσων επιθυμούν να εργαστούν στο χώρο αυτό ή στην κατάρτιση εκπαιδευτικών.\nΣτόχος των σεμιναρίων αυτών είναι η επιμόρφωση και κατάρτιση με τις απαραίτητες γνώσεις και δεξιότητες για τη διδασκαλία των δικαιωμάτων των Ευρωπαίων πολιτών, που απορρέουν από τη συμμετοχή τους στην ΕΕ, μέσω καινοτόμων εργαλείων και μεθόδων εκμάθησης. Οι διδάσκοντες είναι Καθηγητές Πανεπιστημίου και επιστήμονες με μεγάλη εμπειρία σε ευρωπαϊκά θέματα.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 10:48 μ.μ. 0 σχόλια\nΕλαστικότητα ζήτησης και συνολικά έσοδα\nΣτον παρακάτω σύνδεσμο δείτε μία παρουσίαση για την ελαστικότητα ζήτησης και τη σχέση της με τα συνολικά έσοδα:\nDemand elasticity and Total Revenue\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 10:34 μ.μ. 0 σχόλια\nΒιβλιοπρόταση: Γιατί αποτυγχάνουν τα έθνη\nΤο Γιατί Αποτυγχάνουν τα Έθνη θα αλλάξει τον τρόπο με τον οποίο βλέπετε και κατανοείτε τον κόσμο.\nΈνα εντυπωσιακό και συναρπαστικό βιβλίο, το οποίο απαντάει στο ερώτημα που προβληματίζει εδώ και αιώνες τους ειδικούς: «Για ποιους λόγους μερικά έθνη είναι πλούσια και κάποια άλλα φτωχά, για ποιους λόγους η ευημερία και η ένδεια, η υγεία και οι ασθένειες, η σίτιση και οι σιτοδείες χωρίζουν τα έθνη;»\nΕυθύνεται η κουλτούρα, το κλίμα, η γεωγραφία; Ή, μήπως, η άγνοια για το ποιες είναι οι σωστές πολιτικές;\nΗ απάντηση είναι «όχι». Κανένας από αυτούς τους παράγοντες δεν είναι καθοριστικός ή μοιραίος. Διαφορετικά, πώς μπορεί να εξηγηθεί το γεγονός ότι η Μποτσουάνα είναι μια από τις ταχύτατα αναπτυσσόμενες χώρες στον κόσμο, ενώ άλλα αφρικανικά έθνη, όπως η Ζιμπάμπουε, το Κονγκό και η Σιέρα Λεόνε, είναι βυθισμένα στη φτώχεια και τη βία;\nΟ Ντάρον Ατζέμογλου και ο Τζέιμς Ρόμπινσον υποστηρίζουν ότι οι πολιτικοί και οικονομικοί θεσμοί αποτελούν τη βάση για την οικονομική επιτυχία ή αποτυχία.\nΒασιζόμενοι σε δεκαπέντε χρόνια πρωτότυπων ερευνών, οι Ατζέμογλου και Ρόμπινσον παραθέτουν εντυπωσιακά ιστορικά τεκμήρια από τη Ρωμαϊκή αυτοκρατορία, τις πόλεις-κράτη των Μάγια, τη μεσαιωνική Βενετία, τη Σοβιετική Ένωση, τη Λατινική Αμερική, την Αγγλία, την Ευρώπη, τις Ηνωμένες Πολιτείες και την Αφρική, προκειμένου να θεμελιώσουν μια νέα θεωρία πολιτικής οικονομίας.\nΈνα συναρπαστικό βιβλίο που απαντά σε ερωτήματα όπως:\nΗ Κίνα έχει δημιουργήσει έναν αυταρχικό μηχανισμό οικονομικής μεγέθυνσης. Θα συνεχιστεί άραγε η μεγέθυνση της οικονομίας της με υψηλούς ρυθμούς, με συνέπεια η Κίνα να υπερισχύσει της Δύσης;\nΕίναι μετρημένες οι καλές ημέρες των Ηνωμένων Πολιτειών; Ο ενάρετος κύκλος στο πλαίσιο του οποίου οι ελίτ αύξησαν την ισχύ των ΗΠΑ προσκρούει άραγε πάνω σ’ ένα φαύλο κύκλο που θα οδηγήσει στον πλουτισμό και στην αύξηση της ισχύος μιας μικρής μειονότητας;\nΠοιος είναι άραγε ο πιο αποτελεσματικός τρόπος για να βοηθήσουμε δισεκατομμύρια ανθρώπους να βγουν από το τέλμα της φτώχειας; Περισσότερη ανθρωπιστική βοήθεια από τα πλούσια έθνη της Δύσης; Ή να διδαχτούμε από τις πρωτοποριακές ιδέες των Ατζέμογλου και Ρόμπινσον για την αλληλεπίδραση ανάμεσα στους πολιτικούς και τους οικονομικούς θεσμούς;\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 12:10 π.μ. 0 σχόλια\nΗ καμπύλη Laffer επιτέλους θα δοκιμαστεί και εμπειρικά!\nΟδηγίες για τη διδασκαλία των μαθημάτων της Ομάδας Προσανατολισμού Διοίκησης και Οικονομίας των ΕΠΑΛ 2013-14\nΔείτε στον παρακάτω σύνδεσμο το έγγραφο του Υπουργείου με τις οδηγίες διδασκαλίας των μαθημάτων ανά Ομάδα Προσανατολισμού των ΕΠΑΛ. Απομονώσαμε το μέρος του εγγράφου που αφορά την Ομάδα Προσανατολισμού Διοίκησης και Οικονομίας:\nΟδηγίες Διδασκαλίας Ομάδας Προσανατολισμού Διοίκησης και Οικονομίας\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 9:45 μ.μ. 0 σχόλια\nΕτικέτες Ανακοινώσεις, Οδηγίες διδασκαλίας\nΜελέτη για την Εφαρμογή των Προγραμμάτων Επιχειρηματικότητας στη Δευτεροβάθμια Εκπαίδευση\nΤην ένταξη της Εκπόνησης Μελέτης για την Εφαρμογή των Προγραμμάτων Επιχειρηματικότητας στη Δευτεροβάθμια Εκπαίδευση στα Επιχειρησιακά Προγράμματα Εκπαίδευση και Δια Βίου Μάθηση, ενέκρινε το υπουργείο Παιδείας.\nΑντικείμενο της μελέτης αποτελεί η διενέργεια μίας πιλοτικής έρευνας και η εκπόνηση μελέτης για την καταγραφή και διαχείριση των κρίσιμων αιτιών και παραμέτρων, που διευκολύνουν ή δυσχεραίνουν την επιτυχή εφαρμογή των προγραμμάτων επιχειρηματικότητας στη Δευτεροβάθμια Εκπαίδευση.\nΗ έρευνα – μελέτη αφορά στα προγράμματα επιχειρηματικότητας και έχει σαν στόχο:\n(α) την αποτύπωση των χασμάτων αντίληψης, προτεραιοτήτων και πρακτικής μεταξύ των συντελεστών των προγραμμάτων επιχειρηματικότητας, που αποτελούν “τυφλά σημεία” και εμπόδια στους στόχους της επιχειρηματικότητας και κυρίως της νέας προγραμματικής περιόδου και\n(β) τον προσδιορισμό του “κοινού τόπου”, όπου μπορούν να εδραστούν νέα προγράμματα επιχειρηματικότητας, αποτιμώντας την επίπτωση δράσεων που είχαν υλοποιηθεί στην 3η προγραμματική περίοδο (Γ’ ΚΠΣ) και αφορούσαν σε δράσεις επιχειρηματικότητας στη Δευτεροβάθμια Εκπαίδευση.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 7:53 μ.μ. 0 σχόλια\nStart-uppers: Νέοι άνθρωποι φέρνουν νέες ιδέες στο επιχειρείν\nΣήμερα, παρά τις συζητήσεις για ανάγκη αλλαγής του παραγωγικού μοντέλου της οικονομίας, καφετέριες, εστιατόρια και καταστήματα ειδών ένδυσης και υπόδησης (συνήθως με πολύ μικρό βίο...) συνεχίζουν να χαρακτηρίζουν την ελληνική επιχειρηματικότητα. Ωστόσο, δεν είναι και λίγα τα παραδείγματα ανθρώπων που, παρά τον ελκυστικό (για εύκολο και γρήγορο χρήμα) και ευκαιριακό χαρακτήρα των προαναφερθέντων κλάδων, προτιμούν να στραφούν προς πιο καινοτόμες επιχειρηματικές ιδέες.\nΠΕΡΙΒΑΛΛΟΝ ΚΑΙ ΤΕΧΝΟΛΟΓΙΑ\nΧαρακτηριστικό παράδειγμα τής συγκεκριμένης τάσης είναι η start-up εταιρεία sociallgreen (με έδρα τη Θεσσαλονίκη), που συνδυάζει την προστασία του περιβάλλοντος με την τεχνολογία, δίνοντας κίνητρα μέσω ίντερνετ, ανάλογα με την ποσότητα ανακυκλώσιμων υλικών που τοποθετούν οι χρήστες στον κάδο τους.\n«Ξεκινήσαμε κάνοντας εφαρμογές για κινητά. Από ένα σημείο και μετά, θέλαμε να κάνουμε το επόμενο βήμα...», αναφέρει, μιλώντας στη «ΜτΚ», ο κ. Βαγγέλης Αλμπανίδης, συνιδρυτής τής sociallgreen. «Από τον Μάρτιο του 2012 και μετά από brainstorming με την υπόλοιπη ομάδα καταλήξαμε στη συγκεκριμένη ιδέα. Βλέποντας την κατάσταση που επικρατεί στη χώρα και την υψηλή ανεργία που υπάρχει, αποφασίσαμε να τολμήσουμε να κάνουμε τη δική μας επιχείρηση, η οποία δημιουργήθηκε πρόσφατα -μόλις τον Ιούνιο του 2013».\nΠρόκειται, ουσιαστικά, για τη δημιουργία ενός «έξυπνου» κάδου ανακύκλωσης (διαστάσεων περίπου 1,30 μ. επί 0,50 μ. επί 0,60 μ. και χωρητικότητας 382 λίτρων), ο οποίος, μέσω των αισθητήρων που διαθέτει, αναγνωρίζει το υλικό από το οποίο είναι φτιαγμένα τα εκάστοτε απορρίμματα (πλαστικό, αλουμίνιο, γυαλί) και εν συνεχεία, με βάση αφενός την ποσότητα και αφετέρου το υλικό των ανακυκλώσιμων υλικών, εμφανίζει σε ειδική οθόνη έναν κωδικό QR και ένα μήνυμα, στο οποίο αναφέρεται πόσα δέντρα «σώζει» ο συγκεκριμένος χρήστης ανακυκλώνοντας.\nΑκολούθως, με τη σάρωση του κωδικού QR, μέσω της ειδικής εφαρμογής για κινητά τηλέφωνα που έχει δημιουργήσει η εξαμελής ομάδα τού sociallgreen, εμφανίζονται οι πόντοι που έχει συλλέξει κάθε χρήστης από την ανακύκλωση των υλικών, κάτι το οποίο μπορεί να κοινοποιήσει στα υπόλοιπα μέλη της πλατφόρμας στο ίντερνετ.\n«Η ιδέα βασίζεται στην πρακτική που υπάρχει στο εξωτερικό, σύμφωνα με την οποία επιβραβεύονται όσοι ανακυκλώνουν, είτε με μείωση των δημοτικών τελών είτε με άλλους τρόπους… Εμείς θέλαμε να δώσουμε ένα κίνητρο στον κόσμο, προκειμένου να αρχίσει να ανακυκλώνει και στη χώρα μας, βλέποντάς το σαν ένα είδος παιχνιδιού. Στόχος μας είναι να υπάρχουν στο μέλλον και κάποια δώρα, τα οποία θα δίνονται σε όσους χρησιμοποιούν το σύστημα μας» εξηγεί ο κ. Αλμπανίδης.\nΗ συγκεκριμένη ιδέα κέρδισε τόσο τις εντυπώσεις όσο και χρηματικά βραβεία στον διαγωνισμό ψηφιακής καινοτομίας Ennovation, αλλά και στις κυψέλες επιχειρηματικότητας της Γενικής Γραμματείας Νέας Γενιάς, τα οποία αξιοποιήθηκαν για την τελειοποίηση του αρχικού μοντέλου, αλλά και για τη σύσταση της εταιρείας: «Σήμερα είμαστε σε επαφή τόσο με επενδυτές, που ενδιαφέρονται να χρηματοδοτήσουν την όλη προσπάθειά μας, όσο και με εταιρείες στη Θεσσαλονίκη, που έχουν μεγάλη προσέλευση κόσμου και στις οποίες θα εγκατασταθούν στα τέλη Νοεμβρίου οι ‘έξυπνοι’ κάδοι μας» σημειώνει ο κ. Αλμπανίδης.\nΜΕΤΑΚΙΝΗΣΕΙΣ ΜΕ ΕΥΑΙΣΘΗΣΙΑ\nΣε όσους αναζητούν έναν εναλλακτικό, άνετο, οικονομικό και φιλικό προς το περιβάλλον τρόπο μετακίνησης στοχεύει η εταιρεία Paastel Electric Tricycle: «Πρόκειται για το Paastel trike, ένα τρίτροχο ηλεκτρικό ποδήλατο. Η ιδέα ξεκίνησε το 2010, όταν αποφασίσαμε με τον Στέλιο Πλακίδη να δημιουργήσουμε το συγκεκριμένο ηλεκτρικό ποδήλατο, το οποίο διαθέτει ηλεκτρικό κινητήρα μεσαίας τριβής ισχύος 250W και μπαταρία, η οποία σού επιτρέπει να μετακινηθείς σε αποστάσεις μέχρι και 50 χλμ., με ταχύτητα έως 25 χλμ./ ώρα», εξηγεί, μιλώντας στη «ΜτΚ», ο κ. Παντελής Ζάρκος (ένας εκ των δύο ιδρυτών τής Paastel Electric Tricycle).\nΗ start-up εταιρεία έχει διάρκεια ζωής περίπου έναν μήνα, ενώ τα προϊόντα της είναι χειροποίητα, κατασκευασμένα από τους ίδιους, στο εργαστήρι που έχουν δημιουργήσει στη Θεσσαλονίκη, πάντα ανάλογα με τις ανάγκες των καταναλωτών: «Δουλεύουμε με παραγγελίες -και, παρότι είμαστε ακόμη καινούριοι, υπάρχει ζήτηση για το ‘Paastel trike’. Το προϊόν μας συνεχώς βελτιώνεται: ήδη μελετούμε την κλειστή έκδοσή του, η οποία θα μας επιτρέψει να το χρησιμοποιούμε όλες τις εποχές του χρόνου, ανεξαρτήτως καιρικών συνθηκών» αναφέρει ο κ. Ζάρκος, προσθέτοντας ότι μελλοντικός στόχος τους είναι η εξαγωγή τού ποδηλάτου στο εξωτερικό.\nΕΛΛΗΝΙΚΑ ΠΡΟΪΟΝΤΑ ΣΤΗ ΝΟΤΙΑ ΚΟΡΕΑ\nΣε έναν τελείως διαφορετικό, αλλά εξίσου προοδευτικό τομέα, αυτόν της προώθησης παραδοσιακών ελληνικών προϊόντων στο εξωτερικό (και ειδικότερα στη Νότια Κορέα), δραστηριοποιείται η εταιρεία Hanelco, στη Θεσσαλονίκη.\n«Σε μια αγορά που είναι ‘σφιγμένη’ και η ανεργία βρίσκεται σε τόσο υψηλά επίπεδα, αναγκαστικά στρέφεσαι σε δραστηριότητες που θα περνάνε από τα χέρια σου...» αναφέρει, μιλώντας στη «ΜτΚ», ο κ. Γιάννης Σαββινόπουλος (της εταιρείας Hanelco), τονίζοντας ότι πρόκειται για ιδιωτική κεφαλαιουχική εταιρεία (ΙΚΕ): «Οι δυνατότητες που παρέχει η ΙΚΕ στους μετόχους της, όπως επίσης και ο χρόνος και η λιγοστή γραφειοκρατία που απαιτούνται για τη σύστασή της, ήταν από τους λόγους που επιλέξαμε τη συγκεκριμένη μορφή εταιρείας» εξηγεί ο κ. Σαββινόπουλος.\nΌπως σημειώνει, από τις αρχές του καλοκαιριού, οπότε στήθηκε η εταιρεία, εξάγουν ελληνικά σαπούνια από παρθένο ελαιόλαδο, το οποίο στη Νότια Κορέα χρησιμοποιείται ως καλλυντικό: «Το προϊόν μας προέρχεται από παραδοσιακές σαπωνοποιίες σε Μακεδονία, Πελοπόννησο και Αττική, οι οποίες παράγουν υψηλής ποιότητας σαπούνια. Αυτό που κάναμε εμείς ήταν να τυποποιήσουμε διαφορετικά το προϊόν, φέρνοντάς το πιο κοντά στην αγορά-στόχο, με τη δημιουργία συσκευασίας, αλλά και brandname. Τα συγκεκριμένα σαπούνια διατίθενται σε εξειδικευμένα καταστήματα με βιολογικά προϊόντα» εξηγεί ο κ. Σαββινόπουλος, προσθέτοντας ότι, μετά τις χώρες της Ασίας, αγορές-στόχος της εταιρείας είναι οι σκανδιναβικές χώρες (με τις οποίες βρίσκεται ήδη σε επαφή), όπως επίσης και η προώθηση άλλων παραδοσιακών προϊόντων από μικρές μονάδες παραγωγής, που δεν μπορούν από μόνες τους να αναπτύξουν εξωστρεφή δραστηριότητα.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 11:52 μ.μ. 0 σχόλια\nΕτικέτες Άρθρα γενικού ενδιαφέροντος, Μάνατζμεντ\nΝέο ρεκόρ για το Bitcoin. "Εκτινάχθηκε" στα 900 δολ.\nΚάθε ρεκόρ σπάει το ηλεκτρονικό νόμισμα Bitcoin, καθώς σήμερα εκτοξεύθηκε πάνω από τα 900 δολ., προτού υποχωρήσει στα 768 δολ.\nΗ εκρηκτική άνοδος του Bitcoin αποδίδεται στη χθεσινή συζήτηση ενώπιον της αμερικανικής Γερουσίας, για τους ενδεχόμενους κινδύνους των διαδικτυακών νομισμάτων.\nΤο bitcoin επινοήθηκε το 2009 από έναν ειδικό στην πληροφορική ο οποίος κρύβεται πίσω από το ψευδώνυμο Σατόσι Νακαμότο και επιθυμούσε να δημιουργήσει ένα νόμισμα που να μην εξαρτάται από καμιά κεντρική τράπεζα ή χρηματοπιστωτικό θεσμό.\nΈνα είδος ηλεκτρονικού νομίσματος δημιουργημένου από κομμάτια πολύπλοκων κωδίκων πληροφορικής που δημιουργούνται αυτόματα από υπολογιστή, μια διαδικασία που αποκαλείται "εκτύπωση" και μπορεί θεωρητικά να αναπαραχθεί από οποιονδήποτε έχει στην κατοχή του έναν υπολογιστή. Το λογισμικό είναι προγραμματισμένο ώστε να παρουσιάζει εκθετική δυσκολία στην "εκτύπωση" νέων bitcoins, ο συνολικός αριθμός των οποίων σε κυκλοφορία είναι περιορισμένος στα 21 εκατομμύρια. Διεθνώς, τα Bitcoins μπορούν να ανταλλάσσονται μέσω του διαδικτύου, απευθείας μεταξύ των χρηστών, χωρίς να παρεμβαίνει κάποιο ενδιάμεσο χρηματοπιστωτικό ίδρυμα, όπως για παράδειγμα μία τράπεζα. Για τη διευκόλυνση του εμπορίου, η μία μονάδα Bitcoin διαιρείται σε 100 εκατομμύρια μικρότερες μονάδες, με το όνομα satoshis, που η κάθε μία από αυτές ορίζεται από οκτώ δεκαδικά ψηφία. Το Bitcoin δεν λειτουργεί σαν ένα τυπικό νόμισμα. Δεν έχει κεντρική τράπεζα και καμία κεντρική οργάνωση δεν επιβεβαιώνει, ούτε ελέγχει τις συναλλαγές. Αντιθέτως, το ψηφιακό νόμισμα βασίζεται σε ένα peer-to-peer δίκτυο εξυπηρετητών (servers) για τη μετάδοση και επιβεβαίωση των συναλλαγών. Συνεπώς, ένα Bitcoin δεν τυπώνεται από ένα νομισματοκοπείο, αλλά δημιουργείται σε υπολογιστές μέσω μίας διαδικασίας που ονομάζεται mining (εξόρυξη). Κατά το mining, ένα υπολογιστικό σύστημα δημιουργεί blocks (τεμάχια) που έχουν σαν αποτέλεσμα την ανταμοιβή του χειριστή του συστήματος με μερικά νέα Bitcoins.Φυσικά υπάρχει ένας δικτυακός αλγόριθμος που φροντίζει να μην «κόβεται» συνεχώς νέο χρήμα. Κάθε χρήστης έχει μία ξεχωριστή διεύθυνση στο δίκτυο του Bitcoin. Η διεύθυνση αυτή συνδέεται με ένα δημόσιο κλειδί, ενώ για κάθε διαφορετικό δημόσιο κλειδί πρέπει να έχουμε και το αντίστοιχο ιδιωτικό, το οποίο διατηρούμε μυστικό. Η αποστολή Bitcoins απαιτεί τη γνώση της διεύθυνσης του παραλήπτη, όπως ακριβώς συμβαίνει και με τα emails.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 8:40 μ.μ. 0 σχόλια\nΠώς η Νότια Κορέα έγινε το έθνος των πιστωτικών καρτών;\nΣτο διάστημα των τελευταίων 20 ετών, η Νότια Κορέα μεταμορφώθηκε με ταχύ ρυθμό, από μια χώρα αποταμιευτών, σε ένα έθνος σπατάλης και ασυλλόγιστης δανειοληψίας. Κατέχει πλέον το υψηλότερο ποσοστό πιστωτικών καρτών ανά κάτοικο στον κόσμο, σύμφωνα με στατιστικά στοιχεία της Τράπεζας της Κορέας, παρουσιάζοντας πενταπλάσιο αριθμό πιστωτικών καρτών σε σχέση με τον πληθυσμό της.\nΟ Young- Sik Jeong, ερευνητής-συνεργάτης του Ινστιτούτου Οικονομικών Ερευνών Samsung της Σεούλ, παρακολουθεί το χρέος των νοικοκυριών της Νότιας Κορέας. Διαπίστωσε λοιπόν, ότι το 1990 οι Κορεάτες αποταμίευαν κατά μέσο όρο το 22,2% του καθαρού εισοδήματος του νοικοκυριού τους. Έως το 2012, το ποσοστό αυτό είχε μειωθεί στο 3,4%. Ο λόγος του χρέους των νοικοκυριών προς το διαθέσιμο εισόδημα το ίδιο έτος διαμορφώθηκε στο 160 -υψηλότερο από τον αντίστοιχο των ΗΠΑ το 2007, πριν σκάσει η φούσκα των ακινήτων.\nΠαρά το γεγονός ότι η Σεούλ είναι το σπίτι του «Gangnam Style», του διάσημου τραγουδιού του Psy που διακωμωδεί την εμμονή που έχουν με το στυλ και το στάτους οι κάτοικοι της ομώνυμης περιοχής, αλλά και η ασιατική Μέκκα της πλαστικής χειρουργικής, η έξαρση του υπερβολικού καταναλωτισμού δεν εξηγεί γιατί οι χρηματοοικονομικές συνήθειες της Κορέας άλλαξαν τόσο γρήγορα.\nΟ Jeong εκτιμά ότι τα ενυπόθηκα δάνεια αντιπροσωπεύουν περίπου τα δύο τρίτα του χρέους των νοικοκυριών της Κορέας, ενώ και το υψηλό κόστος στέγασης σημαίνει ότι τα δάνεια διογκώνονται με ιλιγγιώδη ταχύτητα. Τα δεδομένα που συλλέγονται από το McKinsey Global Institute δείχνουν ότι η μέση τιμή κατοικίας στην Κορέα ισοδυναμείι με 7,7 φορές το μέσο εισόδημα. Στις ΗΠΑ, ο λόγος αυτός φτάνει στο 3,5. Εν τω μεταξύ, ο δανεισμός για έξοδα που σχετίζονται με την εκπαίδευση -όπως τα φροντιστήρια μετά το σχολείο για την ελίτ και τα δίδακτρα των κολλεγίων- αντιπροσωπεύει ένα σημαντικό τμήμα του χρέους των νοικοκυριών. Με άλλα λόγια, η επιδειξιομανία των Κορεατών δίνει τεράστια ώθηση στις δαπάνες.\n«Δεν είναι απλά θέμα να κινείσαι με ρυθμούς Καρντάσιαν. Έχει σημασία να μην μένεις πίσω. Αυτή είναι μία πραγματική πηγή άγχους σε μία ταχέως μεταβαλλόμενη κοινωνία», λέει ο Tom Coyner της συμβουλευτικής επιχειρήσεων Soft Landing Consulting στη Σεούλ. «Η κορεατική οικονομία στο σύνολό της λειτουργεί βάσει της αρχής της υπερμόχλευσης. Εξωτερικά, μοιάζει σαν μια γιγάντια πυραμίδα Ponzi, που είναι ωστόσο διαχειρίσιμη για όσο διάστημα η κορεατική οικονομία συνεχίζει να πηγαίνει με το ρεύμα. Αν δεν είσαι υπερχρεωμένος, υπάρχει ο τεράστιος φόβος ότι κάποιος άλλος θα επενδύσει περισσότερα και θα μείνεις πίσω».\nΗ έκρηξη του χρέους είναι δυνατή, επειδή πλέον τα δάνεια είναι άμεσα διαθέσιμα. «Ήταν πολύ δύσκολο για τα νοικοκυριά να δανείζονται χρήματα τη δεκαετία του 1990», λέει ο Jeong. «Τα χρηματοπιστωτικά ιδρύματα προτιμούσαν να δανείζουν χρήματα για να εξυπηρετούνται εταιρικά συμφέροντα». Τώρα είναι πολύ πιο εύκολο για τις οικογένειες για παίρνουν δάνειο από την τράπεζα και πολλές πιστωτικές κάρτες. «Πριν από μια δεκαετία περίπου, όταν οι πιστωτικές κάρτες διατέθηκαν ευρέως στο κοινό, έβλεπες ανθρώπους κυριολεκτικά στο πεζοδρόμιο με πτυσσόμενα τραπεζάκια να μοιράζουν αιτήσεις έκδοσης πιστωτικών καρτών» θυμάται ο Coyner. «Και ο κόσμος άρχισε να τις χρησιμοποιεί όσο υπεύθυνα θα συμπεριφέρεται ένας πρωτοετής φοιτητής».\nΗ επιβράδυνση της κορεατικής οικονομίας τις δύο τελευταίες δεκαετίες έχει κάνει δυσκολότερη την αποταμίευση για τις οικογένειες της μεσαίας τάξης. Στα μέσα της δεκαετίας του 1990, πριν από την ασιατική χρηματοπιστωτική κατάρρευση του 1997, η αύξηση του πραγματικού εισοδήματος κυμαινόταν γύρω στο 6% με 7%. Μετά από μερικά δύσκολα χρόνια, ο ρυθμός αύξησης του εισοδήματος ανέκαμψε σχεδόν στα ίδια επίπεδα που βρισκόταν στις αρχές του 2000. Ωστόσο τα τρία από τα τελευταία πέντε χρόνια, ο ρυθμός αύξησης του πραγματικού εισοδήματος ήταν αρνητικός. Και η ανεργία έχει ανοδική πορεία. «Η νέα γενιά αντιμετωπίζει μεγάλη δυσκολία να βρει καλές θέσεις εργασίας», λέει η Sarah Kim, δημοσιογράφος της JoongAng Daily στη Σεούλ. «Τα σχολεία και οι χώροι εργασίας είναι πλέον τόσο ανταγωνιστικοί επειδή υπάρχει λιγότερη σιγουριά για την απασχόληση και όχι αρκετές καλές θέσεις για όλους».\nΑλλά τι γίνεται με τις παγκόσμιες επιπτώσεις της νέας κουλτούρας χρέους της Νότιας Κορέας; «Προκαλεί ανησυχία, αλλά όχι μεγάλη ανησυχία για την ώρα», λέει ο Coyner. «Αλλά θα μπορούσε να αποδειχθεί ένας πολύ αδύναμος ακρογωνιαίος λίθος για τη χώρα στην περίπτωση ενός ακόμη παγκόσμιου οικονομικού τραύματος».\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 8:11 μ.μ. 0 σχόλια\nΒιβλιοπρόταση: Lean startup - Λιτή επιχειρηματική εκκίνηση\nΠώς οι σημερινοί επιχειρηματίες χρησιμοποιούν καινοτομίες για τη δημιουργία επιτυχημένων επιχειρήσεων.\nΑποτελεί ευρέως διαδεδομένη αντίληψη ότι για να γίνει κάποιος επιτυχημένος επιχειρηματίας αρκεί να διαθέτει αποφασιστικότητα, εξυπνάδα, καλό συγχρονισμό και –πάνω από όλα– ένα υπέροχο προϊόν.\nΗ σκληρή πραγματικότητα, όμως, δείχνει ότι οι περισσότερες επιχειρηματικές εκκινήσεις αποτυγχάνουν. Τα περισσότερα νέα προϊόντα δεν έχουν επιτυχία. Οι περισσότερες επιχειρήσεις δεν πραγματοποιούν τις δυνατότητές τους. Η επιτυχία δεν είναι αναπόφευκτη, εάν απλώς και μόνο υπάρχουν τα σωστά εργαλεία. Οι καθημερινές λεπτομέρειες, τα βαρετά πράγματα, οι μικρές ατομικές επιλογές μετρούν τελικά περισσότερο από όλα.\nΕίναι ώρα να κοιτάξουμε πέρα από τις προκαταλήψεις.\nΗ επιχειρηματικότητα είναι κάτι σαν μάνατζμεντ. Μέχρι τώρα βασιζόμαστε στο όραμα, κυνηγώντας τους «μεγάλους ανθρώπους» που μπορούσαν να κάνουν μαγικά, ή προσπαθώντας να αναλύσουμε εξονυχιστικά τα νέα προϊόντα.\nΑυτό το βιβλίο επιχειρεί να βάλει την επιχειρηματική δραστηριότητα και την καινοτομία σε αυστηρό βηματισμό. Βρισκόμαστε στις απαρχές του δεύτερου αιώνα μάνατζμεντ. Είναι η πρόκλησή μας να δημιουργήσουμε κάτι καλό.\nΤο κίνημα της λιτής επιχειρηματικής εκκίνησης (Lean Startup) κάνει την επιχειρηματική δραστηριότητα προσβάσιμη σε μια ολόκληρη νέα γενιά ιδρυτών επιχειρήσεων που διψούν για νέες ιδέες σχετικά με το πώς να χτίσουν μια επιτυχημένη επιχείρηση. Φιλοδοξεί να εγγυηθεί ότι όσοι αποζητούν να δημιουργήσουν την επόμενη μεγάλη επιτυχία θα έχουν τα εργαλεία που χρειάζονται για να αλλάξουν τον κόσμο.\nΗ µέθοδος της λιτής επιχειρηµατικής εκκίνησης ζητάει από τους ανθρώπους να αρχίσουν να µετρούν την παραγωγικότητά τους διαφορετικά. Επειδή οι εκκινήσεις, συχνά κατά λάθος, δηµιουργούν κάτι που κανείς δεν ήθελε, δεν έχει και πολλή σηµασία εάν το κάνουν έγκαιρα και εντός προϋπολογισµού.\nΟ στόχος της επιχειρηµατικής εκκίνησης είναι να καταλάβει κανείς το σωστό πράγµα που πρέπει να δηµιουργήσει –εκείνο που θέλουν οι πελάτες και θα πληρώσουν για αυτό– το ταχύτερο δυνατόν.\nΜε άλλα λόγια, η µέθοδος της λιτής επιχειρηµατικής εκκίνησης είναι ένας νέος τρόπος να προσεγγίζεις την ανάπτυξη καινοτόµων νέων προϊόντων, που δίνει έµφαση στη γρήγορη επανάληψη και τη διορατικότητα ως προς τον πελάτη, σε ένα μεγάλο όραµα και στην υψηλή φιλοδοξία, όλα την ίδια στιγµή.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 7:35 μ.μ. 0 σχόλια\nΕκδήλωση της Ευρωπαϊκής Οικονομικής και Κοινωνικής Επιτροπής για μαθητές Β' Λυκείου\nΗ Ευρωπαϊκή Οικονομική και Κοινωνική Επιτροπή διοργανώνει την πέμπτη εκδήλωση "Your Europe, Your Say", μια προσομοίωση συνόδου για τους νέους, που δίνει την ευκαιρία σε μαθητές δευτεροβάθμιας εκπαίδευσης από τα 28 Κράτη- Μέλη να γνωρίσουν τη διαδικασία λήψης αποφάσεων της ΕΟΚΕ για ένα συγκεκριμένο θέμα.\nΗ άσκηση προσομοίωσης θα πραγματοποιηθεί σε δυο φάσεις:\n- εγγραφή, επιλογή και προετοιμασία στο σχολείο, και\n- συμμετοχή στο workshop στις Βρυξέλλες\nΓια να δηλώσει συμμετοχή ένα σχολείο πρέπει:\n- να βρίσκεται σε Κράτος- Μέλος της ΕΕ,\n- να είναι αναγνωρισμένο από το Υπουργείο Παιδείας ή την αντίστοιχη Αρχή για την εκπαίδευση σε ένα ή περισσότερα Κράτη- Μέλη,\n- να διαθέτει ηλεκτρονικό υπολογιστή (με δυνατότητα ανάγνωσης και εκτύπωσης αρχείων PDF), με σύνδεση στο διαδίκτυο και λογαριασμό ηλεκτρονικής αλληλογραφίας,\n- να επιλέξει έναν εκπαιδευτικό και τρεις μαθητές που φοιτούν στην προτελευταία τάξη της δευτεροβάθμιας εκπαίδευσης (≥ 16 ετών) που να μιλούν Αγγλικά,\n- να επεξεργαστούν και να συζητήσουν το θέμα της άσκησης προσομοίωσης στο σχολείο πριν μεταβούν στις Βρυξέλλες,\n- να υποδεχτούν ένα μέλος της ΕΟΚΕ για μια συνάντηση ενημέρωσης πάνω στην Ευρωπαϊκή Ένωση και την ΕΟΚΕ, κάποια στιγμή στο διάστημα από 13 Ιανουαρίου μέχρι τις 28 Φεβρουαρίου 2014 (τα έξοδα μετακίνησης του μέλους της ΕΟΚΕ θα καλυφθούν από την Επιτροπή). Άλλες τάξεις του ίδιου σχολείου ή/και άλλων σχολείων μπορούν να συμμετέχουν στη συνάντηση με το μέλος της ΕΟΚΕ.\nΚαταληκτική ημερομηνία για την εγγραφή των σχολείων: 30 Νοεμβρίου 2013.\nΑφού ολοκληρωθούν οι εγγραφές, θα επιλεγούν τα σχολεία που θα πάρουν μέρος στην άσκηση προσομοίωσης. Στη συνέχεια, τα σχολεία που έχουν επιλεγεί θα πρέπει να επιλέξουν τρεις μαθητές που φοιτούν στην προ-τελευταία τάξη της δευτεροβάθμιας εκπαίδευσης (ηλικίας ≥ 16 ετών) να τα εκπροσωπήσουν, καθώς επίσης και έναν καθηγητή για να τους συνοδεύσει.\nΌλοι θα πρέπει να γνωρίζουν την αγγλική γλώσσα και να μπορούν να συνομιλήσουν σε αυτή.\nΗ εκδήλωση θα πραγματοποιηθεί στις Βρυξέλλες, στην έδρα της Ευρωπαϊκής Οικονομικής και Κοινωνικής Επιτροπής, από τις 26 έως τις 28 Απριλίου 2014.\nΗ ΕΟΚΕ θα καλύψει τα έξοδα μετακίνησης και διαμονής για τους μαθητές και τον συνοδό εκπαιδευτικό.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 10:32 μ.μ. 0 σχόλια\nΕτικέτες Ανακοινώσεις, Ευρωπαϊκή Ένωση\nΗ Γερμανία 8ος φορολογικός παράδεισος στον κόσμο\nΣτους δέκα μεγαλύτερους φορολογικούς παραδείσους και κέντρα παραοικονομίας του κόσμου συγκαταλέγεται η Γερμανία, σύμφωνα με τον δείκτη παραοικονομίας που έδωσε σήμερα στη δημοσιότητα το Δίκτυο Φορολογικής Δικαιοσύνης (Tax Justice Network). Στη 41η θέση του πίνακα βρίσκεται η Κύπρος. Σύμφωνα με την έρευνα, η Γερμανία θεωρείται ένας από τους κορυφαίους φορολογικούς παραδείσους του κόσμου και ένα Ελντοράντο για ξέπλυμα μαύρου χρήματος.\nΣτον «Πίνακα Σκιωδών Οικονομιών» πρωτοστατούν η Ελβετία, το Λουξεμβούργο και το Χονγκ Κονγκ και ακολουθούν στην 6η θέση οι ΗΠΑ και στην 8η η Γερμανία, παρότι, σε ό,τι αφορά στο λεγόμενο «δείκτη μυστικότητας» το Βερολίνο βρίσκεται μόλις στην 59η θέση. Στον πίνακα δεν αξιολογείται, όμως, μόνον η τήρηση του απορρήτου από τον χρηματοπιστωτικό τομέα ενός κράτους αλλά και το οικονομικό του εκτόπισμα σε παγκόσμια κλίμακα.\nΌπως αναφέρεται στην έκθεση του Δικτύου Φορολογικής Δικαιοσύνης, στη Γερμανία «ξεπλένονται» ετησίως μεταξύ 29 και 57 δισ. ευρώ. Τα χρήματα αυτά προέρχονται κυρίως από το οργανωμένο έγκλημα αλλά και από διεφθαρμένους πολιτικούς από χώρες της Αφρικής, της Ασίας και της Λατινικής Αμερικής. Πρόκειται για χρήματα - σύμφωνα πάντα με το Δίκτυο Φορολογικής Δικαιοσύνης- που είναι αναγκαία για την ανάπτυξη αυτών των χωρών. Μια πρόσφατη έρευνα του Πανεπιστημίου της Μασαχουσέτης στη Βοστόνη, μεταξύ 33 αφρικανικών κρατών, διαπιστώνει ότι τη δεκαετία του ΄70 «εξαφανίστηκαν» από τις χώρες αυτές περίπου ένα τρισεκατομμύριο δολάρια.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 5:34 μ.μ. 0 σχόλια\nΕπιμορφωτικό σεμινάριο με θέμα "Πολιτειακή Παιδεία και σύγχρονη πραγματικότητα"\nΣτον παρακάτω σύνδεσμο δείτε τις πληροφορίες για το επιμορφωτικό σεμινάριο του 2ου Π.Π.Γυμνασίου Θεσσαλονίκης με θέμα "Πολιτειακή Παιδεία και σύγχρονη πραγματικότητα", στις 13/12/13:\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 5:19 μ.μ. 0 σχόλια\nΕτικέτες Ανακοινώσεις, Επιμόρφωση\nΟδηγίες διδασκαλίας μαθημάτων Β' και Γ' ΕΠΑΛ Τομέας Οικονομικών και Διοικητικών Υπηρεσιών του Συμβούλου Δημήτρη Μυλωνά\nΣτον παρακάτω σύνδεσμο δείτε τις οδηγίες διδασκαλίας των μαθημάτων Β' και Γ' ΕΠΑΛ του Τομέα Οικονομικών και Διοικητικών Υπηρεσιών για το 2013-14:\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 5:13 μ.μ. 0 σχόλια\nΕυρωπαϊκός Οικονομικός Οδηγός (Νοέμβριος 2013)\nΔείτε στο διαδραστικό διάγραμμα του Economist τα πρόσφατα οικονομικά δεδομένα των ευρωπαϊκών οικονομιών (χρέος, ανεργία, κ.κ.ΑΕΠ, κ.ά.):\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 7:59 μ.μ. 0 σχόλια\nΨήφισμα σχετικά με τη συρρίκνωση της Οικονομικής Επιστήμης και τη διάλυση των ειδικοτήτων στο νέο Λύκειο.\nΔιαβάστε από τον σύνδεσμο του Alfavita το ψήφισμα της Ένωσης Οικονομολόγων σχετικά με τη συρρίκνωση της Οικονομικής Επιστήμης στο λύκειο:\nΕτικέτες Ανακοινώσεις, Απόψεις\nOnline παιχνίδια για διδασκαλία οικονομικών\nΣτον παρακάτω σύνδεσμο δείτε ένα πολύ ενδιαφέρον site με online εκπαιδευτικά παιχνίδια για τη διδασκαλία οικονομικών εννοιών:\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 11:07 μ.μ. 0 σχόλια\nΕτικέτες Οικονομικά - Επιχειρηματικά παιχνίδια\nΣτον παρακάτω σύνδεσμο, διαβάστε ένα πολύ ενδιαφέρον άρθρο του Κωνσταντίνου Μπουρλετίδη σχετικά με την οικονομική κρίση μέσα από τον κινηματογραφικό φακό.\nΗ οικονομική κρίση μέσα από τον κινηματογραφικό φακό\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 7:45 μ.μ. 0 σχόλια\nOι Έλληνες είναι οι «λιγότερο ευτυχισμένοι» στην ΕE\nΤα πορίσματα της ετήσιας μελέτης που φέρει το όνομα «Άτλας της Ευτυχίας 2013» και την οποία εκπόνησαν οι γερμανοί επιστήμονες Μπερντ Ραφελχούσεν και Ρενάτε Κέχερ κατ' εντολή της Deutsche Post (Γερμανικά Ταχυδρομεία), θέλουν το χάσμα μεταξύ των Ευρωπαίων να διευρύνεται και στο πεδίο της ευτυχίας.\nΣύμφωνα με την οικονομική επιθεώρηση Wirtschaftswoche που προδημοσιεύει στοιχεία της έρευνας, πρώτη στην κορυφή του «άτλαντα της ευτυχίας» είναι η Δανία με μέσο όρο 8,9 μονάδες. Στην τελευταία θέση βρίσκεται η Ελλάδα της κρίσης με 3,4 μονάδες.\nΑυξάνεται η δυσαρέσκεια στις χώρες της κρίσης\nΠοτέ, από το 2002 που άρχισαν οι μετρήσεις της επιστημονικής ομάδας, δεν ήταν τόσο μεγάλη η διαφορά μεταξύ των χωρών της Ευρώπης. Το 2002 η διαφορά μεταξύ Δανίας και Ελλάδας περιοριζόταν σε 3,4 μονάδες, ενώ το 2012 η διαφορά αυτή είχε σχεδόν διπλασιαστεί και έφτασε τις 5,5 μονάδες.\nΣτη σχετική έρευνα συμμετέχουν κάθε χρόνο συνολικά 3 χιλιάδες Ευρωπαίοι, οι οποίοι καλούνται να απαντήσουν σε ερωτήματα που αφορούν στην «προσωπική τους κατάσταση». Η κλίμακα ξεκινά από τις 0 μονάδες (πολύ δυσαρεστημένος) και φτάνει στις 10 μονάδες (πολύ ευχαριστημένος).\nΕνδιαφέρον έχει η διαπίστωση ότι το 2007 η Ελλάδα είχε «βαθμολογηθεί» με 5,7 μονάδες. Από τότε μέχρι σήμερα έχασε 2,3 μονάδες. Αλλά και στις υπόλοιπες χώρες της κρίσης, την Πορτογαλία, την Ιταλία και την Ισπανία μειώθηκε αισθητά ο βαθμός «ευτυχίας» των ανθρώπων. Αντίθετα, αυξήθηκε διαρκώς τα τελευταία χρόνια ο βαθμός ικανοποίησης των πολιτών στις χώρες της Βαλτικής.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 6:12 μ.μ. 0 σχόλια\nΣτον παρακάτω σύνδεσμο, διαβάστε τη συνέντευξη του Καθηγητή του Μάνατζμεντ Δημήτρη Μπουραντά, στο aode.gr. Μεταξύ άλλων σημαντικών, ο Καθηγητής αναφέρεται στην κατάργηση του ΑΟΔΕ από το νέο λύκειο και εκφράζει τη δική του άποψη.\nΣυνέντευξη Δημήτρη Μπουραντά\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 5:33 μ.μ. 0 σχόλια\nΔιευκρινιστικές οδηγίες για τη διδασκαλία του μαθήματος Πολιτική Παιδεία Α' ΕΠΑΛ 2013-14\nΔείτε στον παρακάτω σύνδεσμο τις διευκρινιστικές οδηγίες για τη διδασκαλία του μαθήματος Πολιτική Παιδεία Α' ΕΠΑΛ 2013-14, από τον Σύμβουλο Δημήτρη Μυλωνά:\nΔιευκρινιστικές οδηγίες για Πολιτική Παιδεία Α' ΕΠΑΛ\nΔιδακτέα-Εξεταστέα ύλη οικονομικών μαθημάτων ΑΟΘ ΙΙ και ΑΟΔΕ των ΕΠΑΛ ημερησίων-εσπερινών 2013-14\nΣτον παρακάτω σύνδεσμο, δείτε το έγγραφο του Συμβούλου Δημήτρη Μυλωνά για τον καθορισμό εξεταστέας - διδακτέας ύλης των πανελλαδικά εξεταζόμενων μαθημάτων του Τομέα Οικονομικών και Διοικητικών Υπηρεσιών της Γ΄ τάξης του Ημερήσιου ΕΠΑΛ και της Δ’ τάξης του Εσπερινού ΕΠΑΛ για το σχολικό έτος 2013-2014:\nΚαθορισμός εξεταστέας - διδακτέας ύλης\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 8:45 μ.μ. 0 σχόλια\nΣτοιχεία μακροχρόνιας ανεργίας\nΌπως δείχνουν τα στοιχεία στο διάγραμμα του Economist, η μακροχρόνια ανεργία αυξήθηκε επικίνδυνα στην Ευρώπη μετά την οικονομική κρίση. Το πρόβλημα φαίνεται να είναι αυτοτροφοδοτούμενο, με την έννοια ότι όντας κάποιος μακροχρόνια άνεργος, νιώθει απογοητευμένος, οι ικανότητές του χειροτερεύουν και οι εργοδότες είναι ελάχιστα πρόθυμοι να τον επαναπροσλάβουν. Για τις περισσότερες λοιπόν ευρωπαϊκές οικονομίες, η μακροχρόνια ανεργία αποτελεί σημαντικό κίνδυνο στην προσπάθειά τους για οικονομική ανάπτυξη.\nΟδηγίες διδασκαλίας του μαθήματος "Πολιτική Παιδεία" της Α' τάξης ημερησίων ΕΠΑΛ 2013-14\nΔείτε στον παρακάτω σύνδεσμο τις οδηγίες διδασκαλίας για το μάθημα "Πολιτική Παιδεία", Α' τάξης ημερησίων ΕΠΑΛ 2013-14:\nΟδηγίες διδασκαλίας Πολιτικής Παιδείας\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 6:20 μ.μ. 0 σχόλια\nΕτικέτες Ανακοινώσεις, Πολιτική Παιδεία\nΕπιμορφωτική δραστηριότητα της Σχολικής Συμβούλου Αντιγόνης Ζήση στην Αλεξανδρούπολη\nΑπό την Περιφερειακή Διεύθυνση Π. & Δ. Εκπ/σης Αν. Μακεδονίας και Θράκης εγκρίνεται πραγματοποίηση απογευματινής επιμορφωτικής δραστηριότητας της Αντιγόνης Ζήση, Σχολικής Συμβούλου Δευτεροβάθμιας Εκπαίδευσης κλάδου ΠΕ09 που θα υλοποιηθεί σύμφωνα με τα παρακάτω:\nΔιοργανωτής: Αντιγόνη Ζήση.\nΕπιμορφωτής: Νησιώτης-Συναχίρης Ιωάννης, καθηγητής κλάδου ΠΕ09.\nΕπιμορφούμενοι: Καθηγητές ειδικότητας ΠΕ09, ΠΕ1802, ΠΕ1803, ΠΕ1835 που υπηρετούν στα Γυμνάσια, ΓΕΛ & ΕΠΑΛ Π.Ε. Έβρου.\nΔραστηριότητα: Απογευματινή επιμορφωτική συνάντηση.\nΑντικείμενο Δραστηριότητας: Ολοκληρωμένη παρουσίαση του μαθήματος Αρχές Οικονομικής Θεωρίας των ΓΕΛ και ΕΠΑΛ με power point.\nΣτόχος της δραστηριότητας: Να μάθουν οι καθηγητές να δουλεύουν τις διδακτικές ενότητες με την χρήση νέας τεχνολογίας.\nΕκπαιδευτική τεχνική: Εισήγηση – διάλογος.\nΤόπος 2o ΕΠΑΛ Αλεξανδρούπολης.\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 9:09 μ.μ. 0 σχόλια\nΒραβείο Νόμπελ Οικονομίας 2013\nΤρεις οικονομολόγοι οι οποίοι εργάζονται στις ΗΠΑ κέρδισαν το βραβείο Νόμπελ Οικονομικών για το 2013.\nΟ Γιουτζίν Εφ Φάμα, ο Λαρς Χάνσεν και ο Ρόμπερτ Σίλερ κέρδισαν το βραβείο για την «εμπειρική ανάλυση των τιμών των στοιχείων ενεργητικού».\nΣτη σχετική δήλωσή της, η Βασιλική Ακαδημία της Σουηδίας σημειώνει: «Οι βραβευθέντες έθεσαν το θεμέλιο λίθο για την κατανόηση της λογικής των τιμών των στοιχείων ενεργητικού. »Συγκεκριμένα, η τελευταία στηρίζεται εν μέρει στις διακυμάνσεις κινδύνου και οικονομική αντιμετώπιση του κινδύνου, καθώς και, εν μέρει, σε βεβιασμένες συμπεριφορές και στρεβλώσεις στην αγορά».\nΑν και είναι αδύνατον να προβλέπονται επακριβώς οι τιμές των αξιόγραφων στις αγορές σε μελλοντικές ημερομηνίες, χάρη στην δουλειά των τριών Αμερικανών έγινε «δυνατό να προβλεφθεί η γενική πορεία των συγκεκριμένων τιμών για μακρές περιόδους, όπως τα τρία ως πέντε επόμενα χρόνια», σημείωσε η Επιτροπή. Οι νικητές, προσέθεσε η Επιτροπή, έθεσαν τις βάσεις για την κατανόηση της πορείας των τιμών στις χρηματοοικονομικές αγορές.\nΟ κ. Φέιμα, 74 ετών, κατά την διάρκεια της δεκαετίας του 1960, είχε αποδείξει ότι αποτελούσε αυταπάτη η πρόβλεψη των βραχυχρόνιων τιμών στις αγοράς, μεταβάλλοντας θεμελιωδώς τις ακολουθούμενες πρακτικές.\nΟ κ. Σίλερ, 67 ετών, ανακάλυψε στις αρχές της δεκαετίας του 1980 ότι ήταν δυνητικά πιο εύκολο να γίνουν μακρόχρονες προβλέψεις.\nΟ κ. Χάνσεν, 61 ετών, ανέπτυξε κατόπιν μια στατιστική μέθοδο για να δοκιμαστούν οι συγκεκριμένες θεωρίες στις πραγματικές τιμές των στοιχείων.\nΤο βραβείο Νόμπελ Οικονομίας, επισήμως το Βραβείο της Τράπεζας της Σουηδίας για τις Οικονομικές Επιστήμες στην Μνήμη του Άλφρεντ Νομπέλ, δημιουργήθηκε το 1968. Δεν ανήκε στην πρώτη ομάδα των βραβείων που εγκαθιδρύθηκαν με βάση την διαθήκη του επιχειρηματία και εφευρέτη της πυρίτιδας το 1895.\nΚαι ο αντίλογος στο Νόμπελ:\nΤο Νόμπελ της ντροπής\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 10:54 μ.μ. 0 σχόλια\nΔιευκρινιστικές οδηγίες για τη διδασκαλία του μαθήματος Πολιτική Παιδεία Α' ΓΕΛ Ημερ. & Β' ΓΕΛ Εσπερ. 2013-14 του Συμβούλου Δημήτρη Μυλωνά\nΣτον παρακάτω σύνδεσμο δίνονται διευκρινιστικές οδηγίες για τη διδασκαλία του μαθήματος "Πολιτική Παιδεία", από τον Σύμβουλο Δημήτρη Μυλωνά:\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 9:59 μ.μ. 0 σχόλια\nΟδηγίες διδασκαλίας του μαθήματος Αρχές Οικονομίας της Β' τάξης ΓΕΛ 2013-14 (του Συμβούλου Δημήτρη Μυλωνά)\nΣτον παρακάτω σύνδεσμο δίνονται οδηγίες για τη διδασκαλία του μαθήματος "Αρχές Οικονομίας" επιλογής Β' ΓΕΛ 2013-14, από τον Σύμβουλο Δημήτρη Μυλωνά:\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 9:47 μ.μ. 0 σχόλια\n"Η οικονομική παιδεία στο Νέο Λύκειο" από Άννα Ματσιώρη, Μαρία Μερεχούγια, Ιωάννα Σεβδαλή, Ευανθία Τζιαρού, Βασιλική Τζίκα, Δέσποινα Υφαντίδου\nΜετά τα τελευταία γεγονότα στην εκπαίδευση, τη διαθεσιμότητα των συναδέλφων μας και το κύμα των διαθεσιμοτήτων που φημολογείται ότι θα ακολουθήσει, η ενότητα των εκπαιδευτικών είναι επιβεβλημένη, ακόμα και αν το Νέο Λύκειο, έτσι όπως σχεδιάστηκε, δημιουργεί προϋποθέσεις προστριβών μεταξύ εκπαιδευτικών διαφορετικών ειδικοτήτων.\nΘεωρούμε πως οι εκπαιδευτικοί (οικονομολόγοι, κοινωνιολόγοι και πολιτικοί επιστήμονες), που μοιράζονται τα ίδια μαθήματα, πρέπει να μείνουν ενωμένοι και να αγωνιστούν από κοινού, υπηρετώντας την επιστήμη τους και τη δημόσια δωρεάν εκπαίδευση.\nΜετά τη κοινοποίηση του Αναλυτικού Προγράμματος Σπουδών του Μαθήματος της Πολιτικής Παιδείας και τη διαφαινόμενη φιλοσοφία του Υπουργείου, ως οικονομολόγοι αισθανόμαστε την ανάγκη να γνωστοποιήσουμε στην εκπαιδευτική κοινότητα, τα προβλήματα που δημιουργεί το Νέο Λύκειο στην οικονομική παιδεία, με την ελπίδα ότι το Υπουργείο Παιδείας, θα συμβάλλει μελλοντικά με τις κατάλληλες διορθωτικές κινήσεις στην αντιμετώπισή τους.\nΘεωρούμε ότι η διδακτέα ύλη της οικονομίας της Α΄ Λυκείου, που επιλέχθηκε, δεν είναι η πλέον ενδεδειγμένη, ώστε να φέρει σε επαφή τους μαθητές με την οικονομική επιστήμη και δεν μπορεί να αναδείξει τη χρησιμότητά της στη κοινωνία.\nΕδώ πρέπει να σημειωθεί ότι οι μαθητές, στο πλαίσιο του εκπαιδευτικού συστήματος, γνωρίζουν για πρώτη φορά την Οικονομία, κάτι που δε συμβαίνει με την Κοινωνιολογία και την Πολιτική Επιστήμη, τις οποίες είχαν την ευκαιρία να γνωρίσουν μέσα από το μάθημα την Κοινωνικής και Πολιτικής Αγωγής της Γ΄ Γυμνασίου. Μάλιστα, με δεδομένη τη στόχευση του Υπουργείου για «σύνθεση της Οικονομίας, της Πολιτικής, του Δικαίου και της Κοινωνιολογίας» και της θεώρησής τους ως «μάθημα ενιαίο», πιστεύουμε ότι θα ακολουθήσει άμεσα προσαρμογή του Αναλυτικού Προγράμματος Σπουδών της Κοινωνικής και Πολιτικής Αγωγής της Γ΄ Γυμνασίου στα νέα δεδομένα.\nΓια να επιτευχθεί η διαθεματική προσέγγιση των ζητημάτων της Οικονομίας και της Διοίκησης, της Κοινωνιολογίας, της Πολιτικής και του Δικαίου ο εκπαιδευτικός πρέπει να υποστηριχθεί από το βιβλίο, το Αναλυτικό Πρόγραμμα και τη διαδικασία εξέτασης του μαθήματος. Με δεδομένη τη τράπεζα θεμάτων, που θα περιορίσει τους βαθμούς ελευθερίας των εκπαιδευτικών από τη μία πλευρά και την επιλεκτική και αποσπασματική θεματολογία από τις συγκεκριμένες επιστήμες που περιλαμβάνει το μάθημα της Πολιτικής Παιδείας, υπάρχει πάντα ο κίνδυνος της αποσπασματικής διδασκαλίας αυτών των επιστημών και της μη ολοκληρωμένης κατανόησής τους.\nΟ Ν. 4186 για την Αναδιάρθρωση της Δευτεροβάθμιας Εκπαίδευσης δεν προβλέπει ξεχωριστή ομάδα προσανατολισμού Οικονομικών – Πολιτικών και Κοινωνικών Σπουδών στη Β΄ Λυκείου. Παρόλα αυτά το άρθρο 2 του ίδιου Νόμου προβλέπει το δίωρο μάθημα προσανατολισμού Βασικές Αρχές Κοινωνικών Επιστημών (Κοινωνιολογία, Οικονομική Επιστήμη και Πολιτική Επιστήμη), το οποίο θα διδάσκεται στην Ομάδα Προσανατολισμού των Ανθρωπιστικών Σπουδών. Αν λάβουμε υπόψη μας πως η συντριπτική πλειοψηφία των μαθητών που επιλέγει με το ισχύων Εξεταστικό Σύστημα τις Οικονομικές Σχολές και τις Σχολές Διοίκησης, προέρχεται από την Τεχνολογική και τη Θετική Κατεύθυνση (δηλ. την ομάδα προσανατολισμού των Θετικών Σπουδών στο Νέο Λύκειο) είναι βέβαιο ότι το συγκεκριμένο μάθημα απευθύνεται σε λάθος μαθητικό πληθυσμό, τουλάχιστον όσον αφορά τις Οικονομικές Σπουδές και τις Σπουδές Οργάνωσης και Διοίκησης.\nΑν λάβουμε υπόψη μας ότι η ομάδα προσανατολισμού των Οικονομικών, Κοινωνικών και Πολιτικών Σπουδών οδηγεί σε 100 και πλέον οικονομικά ΑΕΙ - ΤΕΙ και σε πολύ μικρό αριθμό τμημάτων κοινωνικών και πολιτικών επιστημών και συνυπολογίσουμε τη ζήτηση για τα συγκεκριμένα τμήματα, διερωτόμαστε πραγματικά πόσο βιώσιμη μπορεί να είναι η συγκεκριμένη Ομάδα, αν το Νέο Λύκειο υποβαθμίζει την οικονομική παιδεία. Ένας ενδεχόμενος μαρασμός αυτής της Ομάδας Προσανατολισμού θα επηρεάσει σημαντικά τόσο τις ειδικότητες των εκπαιδευτικών που εμπλέκονται σε αυτή, όσο και τις αντίστοιχες Σπουδές σε επίπεδο τριτοβάθμιας εκπαίδευσης. Πάνω από όλα όμως θα επηρεάσει αρνητικά τους μαθητές, στη λήψη των εκπαιδευτικών και των επαγγελματικών τους αποφάσεων.\nΣτην Ομάδα Προσανατολισμού των Οικονομικών, Κοινωνικών και Πολιτικών Σπουδών της Γ΄ Λυκείου προβλέπεται η διδασκαλία 8 ωρών Μαθηματικών και Στοιχείων Στατιστικής. Χωρίς να παραγνωρίζουμε τη σημασία των Μαθηματικών για την εισαγωγή των μαθητών στις Οικονομικές Σχολές και τις Σχολές Οργάνωσης και Διοίκησης, πιστεύουμε πως θα μπορούσε να γίνει διαφορετική κατανομή των ωρών μεταξύ Μαθηματικών και Οικονομικών Μαθημάτων. Όπως αποδείχθηκε τα τελευταία χρόνια, τα Μαθηματικά διαδραμάτισαν καθοριστικό ρόλο στην επιλογή των Οικονομικών Σπουδών. Με δεδομένο ότι τα συγκεκριμένα Μαθηματικά και Στοιχεία Στατιστικής θα είναι πλέον ένα μάθημα προσανατολισμού και όχι ένα μάθημα Γενικής Παιδείας, απαιτείται προσεκτική διαμόρφωση του Αναλυτικού του Προγράμματος.\nΤέλος, με μεγάλη θλίψη διαπιστώσαμε ότι από το Νέο Λύκειο απουσιάζει το μάθημα του Management και της επιχειρηματικότητας. Πέρα από το γεγονός ότι αυτή η παράλειψη δεν ευσταθεί επιστημονικά, η σύγχρονη οικονομική πραγματικότητα της χώρας μας καθιστά επιβεβλημένη την επαναφορά του μαθήματος της Οργάνωσης και Διοίκησης, φυσικά μέσα από μια διαφορετική προσέγγιση και πάνω από όλα με ένα διαφορετικό βιβλίο. Μάλιστα πιστεύουμε πως ένα τέτοιο μάθημα αφορά όλους τους μαθητές της χώρας και πρέπει να συμπεριληφθεί με κάποιο τρόπο στα μαθήματα Γενικής Παιδείας της Β΄ Λυκείου. Διερωτόμαστε πραγματικά πώς μπορούμε να κάνουμε λόγο ως κράτος για επιχειρηματικότητα και καινοτομία, συστατικά απαραίτητα της πολυπόθητης ανάπτυξης, όταν δεν διδάσκονται οι συγκεκριμένες έννοιες ούτε σε επίπεδο γενικής παιδείας, ούτε καν σε επίπεδο εμβάθυνσης στην ομάδα προσανατολισμού των οικονομικών σπουδών. Η αναγκαιότητα της παρουσίας του management και της επιχειρηματικότητας μπορεί να αναδειχθεί μέσα από ένα συνέδριο που θα μπορούσε να διοργανωθεί από την ένωση οικονομολόγων εκπαιδευτικών.\nΣυμπερασματικά θεωρούμε πως απαιτούνται διορθωτικές κινήσεις από τη πλευρά του Υπουργείου, έτσι ώστε να δώσει τη δυνατότητα στους μαθητές να διευρύνουν τις οικονομικές τους γνώσεις, να ανταποκριθεί στις απαιτήσεις των καιρών, αλλά και στις απαιτήσεις της ομάδας προσανατολισμού, που το ίδιο δημιουργεί.\nΠροσυπογράφουν οι παρακάτω συνάδελφοι:\nΑναρτήθηκε από ΓΙΩΡΓΟΣ ΠΑΠΑΒΑΣΙΛΕΙΟΥ στις 1:33 π.μ. 0 σχόλια\nFREELANCING Το νέο μοντέλο εργασίας που αποτελεί(;...\nΔίκτυο ΜΕΝΩΝ - Πρόγραμμα για τη Σχολική Καινοτομία...\n"Αρχές Οικονομικής Ανάλυσης" των Γιάνη Βαρουφάκη κ...\nΠρόσκληση συμμετοχής σε επιστημονικές ημερίδες με ...\nΗ καμπύλη Laffer επιτέλους θα δοκιμαστεί και εμπει...\nΟδηγίες για τη διδασκαλία των μαθημάτων της Ομάδας...\nΜελέτη για την Εφαρμογή των Προγραμμάτων Επιχειρημ...\nStart-uppers: Νέοι άνθρωποι φέρνουν νέες ιδέες στο...\nΝέο ρεκόρ για το Bitcoin. "Εκτινάχθηκε" στα 900 δο...\nΠώς η Νότια Κορέα έγινε το έθνος των πιστωτικών κα...\nΒιβλιοπρόταση: Lean startup - Λιτή επιχειρηματική ...\nΕκδήλωση της Ευρωπαϊκής Οικονομικής και Κοινωνικής...\nΕπιμορφωτικό σεμινάριο με θέμα "Πολιτειακή Παιδεία...\nΟδηγίες διδασκαλίας μαθημάτων Β' και Γ' ΕΠΑΛ Τομέα...\nΨήφισμα σχετικά με τη συρρίκνωση της Οικονομικής Ε...\nΗ Οικονομική Κρίση μέσα από τον Κινηματογραφικό φα...\nOι Έλληνες είναι οι «λιγότερο ευτυχισμένοι» στην Ε...\nΑποκλειστική συνέντευξη του Καθηγητή Δ. Μπουραντά ...\nΔιευκρινιστικές οδηγίες για τη διδασκαλία του μαθή...\nΔιδακτέα-Εξεταστέα ύλη οικονομικών μαθημάτων ΑΟΘ Ι...\nΟδηγίες διδασκαλίας του μαθήματος "Πολιτική Παιδεί...\nΕπιμορφωτική δραστηριότητα της Σχολικής Συμβούλου ...\nΟδηγίες διδασκαλίας του μαθήματος Αρχές Οικονομίας...\n"Η οικονομική παιδεία στο Νέο Λύκειο" από Άννα Μα...


Τα συνηθισμένα προβλήματα που αντιμετωπίζουν οι νέοι γονείς στη σχέση τους\nΝέο μωρό, νέα προβλήματα: Όταν η σχέση των γονιών απειλείται\nσχεσεις από Iόλη Πολύζου | 11 Οκτ 2018\nΗ ζωή του ζευγαριού αλλάζει ριζικά μετά την απόκτηση ενός παιδιού. Ακόμη κι όσοι πιστεύουν ότι είναι πανέτοιμοι να γίνουν γονείς, έρχονται αντιμέτωποι με προκλήσεις που δεν είχαν φανταστεί. Κι ενώ κάποιες σχετίζονται με την απειρία κι είναι εύκολο να ξεπεραστούν, υπάρχουν ορισμένες που απειλούν τη σχέση του ζευγαριού και μπορεί να οδηγήσουν και στο τέλος της.\nH κούραση και η εξάντληση φέρνουν καυγάδες\nΗ έλλειψη ύπνου, η σωματική κούραση κι ο μειωμένος προσωπικός χρόνος είναι παράγοντες που επηρεάζουν αρνητικά το ζευγάρι. Το γεγονός ότι καλούνται να αναλάβουν πολλές ευθύνες και να τις φέρουν εις πέρας, σε συνδυασμό με την εξάντληση οδηγούν τους δύο συντρόφους να είναι υπερευαίσθητοι και να μην μπορούν να διαχειριστούν την πίεση που νιώθουν, με αποτέλεσμα να ξεσπούν ο ένας στον άλλον. Αρκετοί ψυχολόγοι υποστηρίζουν ότι μία από τις πιο συχνές διαφωνίες ανάμεσα στο ζευγάρι είναι: ποιος από τους δύο κουράζεται περισσότερο. Με αποτέλεσμα, όσο επικρατεί αυτός ο «ανταγωνισμός» το ζευγάρι να απομακρύνεται, καθώς δεν γίνεται καμία προσπάθεια συμφιλίωσης ή κατανόησης.\nΔεν προσαρμόζονται εύκολα στην καινούρια τους πραγματικότητα\nAπό το «εμείς οι δύο» έρχεται το «εμείς οι τρεις» κι αρκετά ζευγάρια αντιμετωπίζουν δυσκολία στο να συνηθίσουν τη νέα πραγματικότητα. Αυτή η αλλαγή που συνοδεύεται από νέους ρόλους, αυτών της «μαμάς» και του «μπαμπά» διαταράσσει την ισορροπία της σχέσης. Το ζευγάρι πρέπει να «γνωριστεί» από την αρχή, να αναλάβει νέες ευθύνες και να προσαρμοστεί σε νέους ρυθμούς. Τα περισσότερα ζευγάρια δυσκολεύονται στην ιδέα ότι δεν περνούν χρόνο μαζί και λόγω αυτού, δημιουργείται μια ανασφάλεια που μπορεί να οδηγήσει σε προστριβές, έλλειψη επικοινωνίας και τέλος, σε συναισθηματική απομάκρυνση.\nΈχουν διαφορετικές ιδέες όσον αφορά το μεγάλωμα και τη φροντίδα του παιδιού\nΈνα ακόμη συνηθισμένο πρόβλημα που αντιμετωπίζουν οι νέοι γονείς, είναι ότι μετά την γέννηση του μωρού και καθώς αυτό μεγαλώνει, συνειδητοποιούν ότι συχνά έχουν διαφορετικές απόψεις, όσον αφορά τη διαπαιδαγώγηση και την ανατροφή του. Ωστόσο, ακόμη και στην περίπτωση που υπήρχε μια κοινή φιλοσοφία και από τους δύο, δεν είναι λίγες οι φορές που τα σχέδια αλλάζουν, καθώς η θεωρία είναι πολύ διαφορετική από την πράξη. Μαζί με το παιδί μεγαλώνουν και η μαμά κι ο μπαμπάς και προκειμένου να ανταποκριθούν στον ρόλο τους, υιοθετούν συμπεριφορές και απόψεις που αποκλίνουν από αυτές που είχαν ως σύντροφοι. Στην προσπάθειά τους, λοιπόν, να κάνουν ό,τι καλύτερο μπορούν, απομακρύνονται μεταξύ τους και δεν κάνουν τις απαραίτητες υποχωρήσεις, με αποτέλεσμα να υπάρχουν πολλοί καυγάδες.\nΠαραμελούν τη σεξουαλική τους ζωή\nΣυνήθως, το σεξ δεν βρίσκεται πρώτο στη λίστα προτεραιοτήτων των νέων γονιών. Και δεν είναι δύσκολο να φανταστεί κανείς τους λόγους. Η έλλειψη ύπνου κι η εξάντληση που προκύπτει από την απαιτητική καθημερινότητα, δεν βοηθούν το ζευγάρι να βρει τον χρόνο να χαλαρώσει, με αποτέλεσμα να απομακρύνονται και να παραμελούν τη σεξουαλική τους ζωή, για πολλούς μήνες μετά την γέννηση του παιδιού. Μπορεί να είναι μια παροδική φάση στη ζωή του ζωή του ζευγαριού, όμως, είναι μια κατάσταση που κανένας από τους δύο συντρόφους δεν πρέπει να «αφήσει» στην τύχη της, διαφορετικά υπάρχει ο κίνδυνος αυτή η σχέση να καταδικαστεί σε γάμο-χωρίς-σεξ.\nΑγχώνονται πολύ γιατί τα οικογενειακά έξοδα αυξάνονται\nΤα οικονομικής φύσεως προβλήματα και ο διαφορετικός τρόπος διαχείρισης των χρημάτων, είναι δύο παράγοντες που επηρεάζουν σημαντικά τη σχέση του ζευγαριού. Πόσο μάλλον όταν υπάρχει ένα παιδί στη μέση, του οποίου οι ανάγκες πρέπει άμεσα να καλυφθούν. Η οικονομική ισορροπία αλλάζει δραματικά και προκύπτουν ερωτήματα που μέχρι τότε δεν είχε σκεφτεί το ζευγάρι: «θα δουλεύουμε και οι δύο;», «θα χρειαστούμε baby sitter;», «πώς θα κανονίσουμε τα έξοδα του μήνα;». Τέτοιου είδους θέματα-που είναι απαραίτητο να λυθούν- επιβαρύνουν συναισθηματικά το ζευγάρι και δημιουργούν εντάσεις.\nΕίναι μια σημαντική αλλαγή στη ζωή του ζευγαριού και θα υπάρξουν τριβές και προβλήματα που, όμως, είναι παροδικά, αρκεί και οι δύο να θέλουν να τα ξεπεράσουν.Οι περισσότεροι ψυχολόγοι προτείνουν στους νέους γονείς να μην παραμελούν τη σχέση τους: να συζητούν, να μοιράζονται τους προβληματισμούς τους και το κυριότερο να οργανώνουν την καθημερινότητά τους, έτσι ώστε να βρίσκουν χρόνο(ακόμη και λίγο!) για να αφιερώνουν στη σχέση τους.\nΤα παιδιά μπορεί να φέρνουν νέες ευθύνες, αλλά είναι πηγή χαράς για το ζευγάρι, γι' αυτό αν αντιμετωπίζετε οποιαδήποτε πρόβλημα στη σχέση σας, να ξέρετε ότι με υπομονή και υποχωρήσεις, μπορείτε να το ξεπεράσετε και να χαρείτε το παιδί σας.\n13 μοναδικά σκίτσα που περιγράφουν την αληθινή αγάπη!\n6 συμπεριφορές που απειλούν τον γάμο σας


Ζιμπάμπουε: Οι αγρότες επιστρέφουν στις παραδοσιακές καλλιέργειες για να νικήσουν την πείνα - 15.06.2020, Sputnik Ελλάδα\nΈνα πρόγραμμα της οργάνωσης Practical Actions κατευθύνει τους αγρότες της Μπουλιλίμα προς παραδοσιακές ποικιλίες, που είναι πιο ανθεκτικές στις καιρικές... 15.06.2020, Sputnik Ελλάδα\nπεριβάλλον, ζιμπάμπουε, αφρική\n16:25 15.06.2020 (Ανανεώθηκε: 11:06 20.08.2021)\n© Φωτογραφία : Twitter / @MakumbemelΑγροτική καλλιέργεια στην Αφρική\nΣτην πιο φτωχή περιοχή μιας από τις πιο φτωχές χώρες της Αφρικής, την Μπουλιλίμα της Ζιμπάμπουε, το αμμώδες έδαφος αγωνίζεται να συγκρατήσει την υγρασία και τα θρεπτικά στοιχεία, ενώ ούτε ο καυτός άνεμος δεν βοηθάει τις τοπικές κοινότητες να καλλιεργήσουν την απαραίτητη τροφή για την επιβίωσή τους.\nΓιατί αυτό ακριβώς γίνεται στην Μπουλιλίμα: Ό,τι καλλιεργείται στην άγονη γη -κυρίως καλαμπόκι, μαυρομάτικα φασολάκια, όπως και σπανάκι, ντομάτες, κολοκύθες και όσπρια- προορίζεται για την επιβίωση των κατοίκων της. Ωστόσο, η κλιματική αλλαγή επιβαρύνει ακόμα περισσότερο τις συνθήκες σε μια περιοχή όπου αυτές είναι ήδη αντίξοες για τη γεωργική παραγωγή. Το 2020, για παράδειγμα, η ασυνήθιστη ξηρασία του χειμώνα είχε ως συνέπεια να μην ευδοκιμήσουν πολλές καλλιέργειες.\nΌταν η χώρα μπήκε σε καραντίνα στις 30 Μαρτίου, λόγω της πανδημίας της COVID-19, τα μαγαζιά έκλεισαν και οι αγρότες δεν ήταν σε θέση να προμηθευτούν τους σπόρους που χρησιμοποιούν μέχρι σήμερα στην παραγωγή τους. Οι συγκεκριμένοι σπόροι, που πατεντάρονται από μεγάλες εταιρείες και ανήκουν σε αυτές, εξασφαλίζουν καλή σοδειά μόνο όταν οι κλιματικές συνθήκες είναι συγκεκριμένες. Επίσης, καθώς αυτοί οι σπόροι είναι υβριδικοί, οι αγρότες αναγκάζονται να αγοράζουν καινούριους κάθε χρόνο.\nΟι σπόροι της αλλαγής\nΠαραδοσιακές καλλιέργειες όπως το σόργο και το κεχρί, καλύτερα προσαρμοσμένες στις κλιματικές συνθήκες της περιοχής, βρέθηκαν στα πρόθυρα της εξαφάνισης, παραγκωνισμένες από τις υβριδικές. Ωστόσο, μια οργάνωση, η Practical Actions, επιχειρεί τώρα να αλλάξει την κατάσταση, παρακινώντας τους αγρότες να επιστρέψουν στις παραδοσιακές ποικιλίες. Επιπλέον, προσφέροντας υποδομές όπως αντλίες ύδρευσης που τροφοδοτούνται από την ηλιακή ενέργεια, τους βοηθούν να προστατεύσουν τα χωράφια τους από την ξηρασία.\nΗ Μέλοντι Μακούμπε, εκπρόσωπος της Practical Actions που δραστηριοποιείται στη Ζιμπάμπουε, μέσα από ένα άρθρο της στο BBC μας συστήνει την Κάθριν Νκούμπε που ζει με τον σύζυγο και τα εγγόνια της. «Συμμετείχε στο πρόγραμμά μας για να ενισχύσει την παραγωγικότητα των χωραφιών της. Αποταμιεύοντας σπόρους και χρησιμοποιώντας την ηλιακή ενέργεια, τώρα καλλιεργεί παραδοσιακές ποικιλίες από το σόργο και το κεχρί, καθώς και ντομάτες και σπανάκι» γράφει η Μακούμπε, προσθέτοντας: «Η Κάθριν μου είπε ότι μπορεί να ταΐσει την οικογένειά της, να πουλήσει προϊόντα στην αγορά και να πάει τα παιδιά στο σχολείο».\nΓια να προωθήσουν τους σπόρους των τοπικών ποικιλιών στους αγρότες της Ζιμπάμπουε, οι άνθρωποι της Practical Actions τους διαθέτουν μέσα από τις ετήσιες αγορές όπου οι αγρότες αγοράζουν και ανταλλάσσουν σπόρους. Επιπλέον, η οργάνωση δημιουργεί τράπεζες σπόρων, προκειμένου να προστατεύσει τις ποικιλίες που έχουν αποδειχθεί πιο ανθεκτικές στο τοπικό κλίμα. «Ζητάμε από κάθε αγρότη να επιλέξει και να φέρει μερικούς από τους σπόρους του, γεγονός που έχει οδηγήσει σε κάποιες απρόοπτες ανακαλύψεις» εξηγεί η Μακούμπε, συμπληρώνοντας τα εξής: «Οι αγρότες, χωρίς να το συνειδητοποιούν, έχουν στα χέρια τους κάποιες σπάνιες ποικιλίες. Έχουμε ανακαλύψει ακόμα και μια ποικιλία κεχριού ανθεκτική στις επιθέσεις των πτηνών, που πολλοί θεωρούσαν χαμένη για πάντα».\nΑν κριθεί επιτυχημένο αυτό το πρότζεκτ, ίσως επεκταθεί και σε άλλες περιοχές, εξασφαλίζοντας στους αγρότες της χώρας βιωσιμότητα και δημιουργώντας προοπτικές για το μέλλον.